Доктор Аминов: «Ибн Сино касалхонасидаги жарроҳлик жаҳон стандартларига жавоб беради!» - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 19 Март 2015\tКӯришлар: 1251\nИлм ва технологияда қўлга киритилган ютуқлардан фойдаланиб, 30 йилдан буён дунёнинг тараққий этган мамлакатларида инсон танасини кесмасдан турли жарроҳлик амалиётлари ўтказилиб келинмоқда. Тожикистонда ҳам бундай замонавий табобат усулидан фойдаланилади. Ибн Сино касалхонаси ҳам барча замонавий ва янги тиб ускуналари билан жиҳозланган бўлиб, бундай жарроҳлик маҳорат билан ўтказилмоқда. Сўнгги уч йил давомида касалхонанинг урология бўлимида 820 киши шундай жарроҳлик усули орқали табобат қилинди.\nЭндоскопик жарроҳлик нима? Бунда беморнинг даволаниши неча кунни ташкил этади? Шу ҳақда Ибн Сино касалхонаси урология бўлими мудири, доктор Аминов билан суҳбатлашдик.\n-Муҳтарам духтур, ўзингиз раҳбарлик қилаётган бўлим ҳақида маълумот берсангиз?\n-Урология бўлими юрак жарроҳлик бўлими билан бир вақтда, Ибн Сино касалхонаси ўз ишини бошлаган - 2009 йилнинг сентябр ойидан фаолият юритиб келмоқда ва касалхонанинг муҳим бўлимларидан бири саналади. Бўлим Германияда ишлаб чиқарилган замонавий ускуналар билан жиҳозланган бўлиб, янги турдаги жарроҳликларни замонавий йўллар билан амалга оширади.\n-Бу бўлимда кўпроқ қайси турдаги касалликлар даволанади?\n-Буйрак тоши, пешоб йўли тошлари, буйрак яралари, простатит, аденома, пешоб йўлларининг қисқариши, пешоб йўллари клапани эндоскопик йўли ва инсон танасини кесмасдан жарроҳлик қилинади. Видеоназорат жарроҳликни тўлиқ кузатиб бориш ва ҳатто, хатоликка йўл қўйишни камайтиришга имкон яратади. Духтурлик фаолиятидан огоҳ бўлмаган кишилар жарроҳлик замонавий жиҳозлар билан ўтказилса осон кечади, деб ўйлашлари мумкин. Лекин, аслида, бундай эмас. Бу амалиёт катта маҳорат, лаёқат ва камида эндоурология соҳасида беш йиллик тажрибани талаб қилади.\nТаъкидлаш жоизки, бўлимда ўтказиладиган жарроҳликларнинг 76 фоиздан ортиғи эндоскопик жиҳозлар асосида амалга оширилади. Бу турдаги жарроҳлик амалиёти оқибатида бемор танаси кам яраланиб, тез кунда шифо топади ва одатда икки-уч кун ичида уйига жавоб берилади. Бир ҳафтадан кейин эса меҳнат фаолиятини давом эттириши мумкин. Охирги уч йил давомида биз 820 жарроҳлик амалиётини ўтказдик. Айтиб ўтганимдек, уларнинг аксарияти эндоскопик усул билан жарроҳлик қилинган.\n-Маҳорат ва иш тажрибаси тўғрисида тўхталдингиз. Албатта, сиз ва бўлимингизда фаолият юритаётган духтурлар етарли даражада маҳорат ва тажрибаларга эгасизлар…\n- Албатта, мен ва бўлимдаги бошқа духтурлар узоқ йиллар давомида мамлакатимиз етакчи касалхоналарида фаолият юритишган ва бу борада барчамиз ҳам зарурий тажрибага эгамиз. Бундан ташқари, бир неча марта Эрон Ислом Республикасида ўтказилган бир ва уч ойлик иш, ўқув ва қайта ўқув курсларида тажрибаларимизни ошириб келганмиз. Бундай семинар ва конференцияларда дунёнинг тараққий этган мамлакатларида янги турдаги табобат ва эндоурологик жарроҳлик жаҳон даражасида муҳокама этилади. Шунингдек, хорижий мутахассисларнинг касалхонамизга ташриф буюришларидан самарали фойдаланиб, уларнинг иш йўналишлари ва маслаҳатларидан фойдаланамиз.\n-Шундан кейин юртимиз мутахассислари юқорида айтиб ўтилган жарроҳликларни ўзлари амалга ошира олишади, деб айта оламизми?\n-Албатта, ҳар кун турли жарроҳлик амалиётларини ҳам эндоскоп воситасида ва ҳам жарроҳлик усуллари билан муваффақиятли амалга оширмоқдамиз. Лекин шу нарсани айтиб ўтиш керакки, бизнинг касалхонамизда духтурни танлаш касалнинг ўз ихтиёрида. Касалхонамиз ўз иш фаолиятини бошлаганида кўпгина жарроҳлик амалиётлари хорижий мутахассислар (Эрон, Россия, Германия, Япония) томонидан амалга оширилганлигини таъкидлашимиз ўринли бўларди. Касалхона раҳбарияти томонидан юртимиз мутахассисларини тарбиялаш ва вояга етказиш тўғрисидаги дастур ишлаб чиқилди ва унинг самарали ижроси натижасида мутахассислар хорижий ўқув марказларига юборилди. Эндиликда турли жарроҳлик амалиётлари юртимиз мутахассислари томонидан дунё жарроҳлик меъёрларига жавоб бера оладиган даражада ўтказилмоқда. Ибн Сино касалхонаси юқори даражада даволаш бараварида, олий тоифали духтурларни тайёрлаш ва етиштиришда тажриба мактаби, аниқроғи, институт вазифасини ҳам бажармоқда, деб ишонч билан айта оламан.\n-Айтишларига қараганда, касалхонада хизмат кўрсатиш нархлари юқори ва аҳолининг камтаъминланган қатлами кўрсатилаётган бу хизматдан фойдалана олмас экан...\n-Йўқ, бундай эмас ва бу тасаввурлар хато. Бизнинг касалхонамиз хусусий равишда маблағлаштирилади ва бошқа тиббиёт муассасалари сингари давлат бюджетидан молиявий таъминланмайди. Барча фойдаланиладиган буюмлар бир марталик ва хориждан қиммат нархларда келтирилади. Шунингдек, бизда беморлар учун яратилган шароит ва муҳит бошқа касалхоналардан фарқ қилади. Аслида гап инсон ҳаёти ҳақида кетганда, табобат сифати ва инсон саломатлиги биринчи ўринда, маблағ масаласи эса ундан кейин турмоғи зарур. Шунинг бараварида, юртимиз аҳолиси ижтимоий вазиятини ҳисобга олган ҳолда, касалхона қошида «Миллий суғурта» ширкати ташкил этилган. Эҳтиёжмандлар ўзларини суғурталаш орқали ташхис ва табобат, жумладан, урологик жарроҳликлар даврида тиббий хизмат ҳақини тўлашдаги имтиёзлардан баҳраманд бўлишлари мумкин. Шу билан бирга, биздаги жарроҳлик амалиётлари нархи қиммат бўлмай, балки мамлакатимиздаги касалхоналардан арзонроқ ҳам, деб ишонч билан айта оламан. Кўпроқ маълумотга эга бўлишни истаган кишилар www.ibnisino.tj ва www.sugurta.tj расмий сайтларимизга кириб, белгиланган нархлар ва имтиёзлар ҳақида тўлиқ маълумот олишлари мумкин.\n-Сиз ва касалхонангиз мутахассислари иш фаолиятларига муваффақиятлар тилаймиз.\nБугун: 15-12-2019 13:56:11


Наримон Умаров ташрифидан сўнг қумқўрғонликларнинг оқар сув, тиббиёт ва боғчаларга оид муаммолари бартараф этилди | "Адолат" СДП\nНаримон Умаров ташрифидан сўнг қумқўрғонликларнинг оқар сув, тиббиёт ва боғчаларга оид муаммолари бартараф этилди\nСайловлар якунланди. Депутатлар сайланди. Депутатлар берган ваъдаларини унутдими? Энди улар бизни эшитмайдими? Ушбу саволларга жавобан, Ўзбекистон “Адолат” СДП фракцияси раҳбари Наримон Умаров Сурхондарё вилоятида аҳоли билан учрашувлар, очиқ мулоқотлар ўтказмоқда. Шу каби мулоқотлар Қумқўрғон туманидаги Педагогика коллежида “Тўда”, “Ғалаба”, “Шерозий”, “Меҳриобод” маҳаллари аҳолиси билан мулоқот қилди.\nШунингдек, учрашувда маҳаллий Кенгаш депутатлари, 3-сектор раҳбари, туман Ички ишлар бўлими бошлиғи Ўткир Рўзиев, тумандаги ижтимоий соҳа ташкилотлари раҳбарлари иштирок этди.\nДастлаб Наримон Умаров жорий йилги Президент мурожаатномасида сиёсий партиялар олдига энг асосий вазифа халқни, сайловчиларни ишончига путур етказмасдан, ҳар бир берилган ваъдани устидан чиқиш вазифаси қўйилганини таъкидлади.\nШундан сўнг ташрифнинг асосий мақсади бўлган фуқароларни тинглаш бўлгани учун, савол-жавоб ва муҳокамалрга ўтилди.\nПўлат Муродов, “Ғалаба” МФЙ фаоли;\n— Дарҳақиқат, Мурожаатномада бизни юрагимиздаги жуда кўплаб гаплар айтилди. Мен ўзим 30 йилдан ортиқ ўқитувчи бўлиб ишлаганман. Мурожаатномадаги ва “Адолат” СДП дастуридаги педогоглар мавқеини ошириш, дарсликлар сифатини такомиллаштириш, олий таълим қамровини кенгайтириш ҳақидаги вазифалар узоқ йиллардан бери бизни қийнаб келаётган эди.\nБиз ҳам ислоҳотларни тўла қўллаб-қувватлаган ҳолда, унга озгина бўлса-да ҳиссамизни қўшишни истаймиз. Нафақада бўлсак ҳам ҳовлимизда экин-тикин қилишни хоҳлаймиз аммо, уни суғориш учун оқава сув муаммоси қўл оёғимизни боғлаб турибди.\nМазкур ҳолат юзасидан Наримон Умаровга 3-сектор бошлиғи Ўткир Рўзиев маҳаллалар юқорисида ер кўчиши натижасида, ушбу маҳаллага келувчи ариқда сув камайиб кетгани, тез орада мазкур жарлик кўмилиши натижасида оқава сув миқдори кўпайишини маълум қилди.\nЎзбекистон қишлоғида яшовчи фуқаро Насиба Бобоназарова “Тўда” маҳалласида мактабгача таълим муассасаси ҳамда ҚВП мавжуд эмаслигини маълум қилди. Наримон Умаров ушбу муаммоларни бартараф этиш учун масъул мутасаддиларга бўшаб қолган коллеж биносида мактабгача таълим муассасаси ва ҚВП учун ажратиш таклифини билдирди.\nСектор раҳбари ушбу таклиф ўринлигини билдириб, жорий йил сентябрь ойига қадар мактабгача таълим муассасаси учун мослаштириш ишларини олиб боришини таъкидлади.\nБундан ташқари тадбиркор Тўрахон Жамшид агар рухсат берилса, талабдан келиб чиққан ҳолда, мазкур ҳудудда хусусий мактабгача таълим муассасаси очиш нияти борлигини билдирди. Аммо бу буйича туман ва вилоят ҳокимлиликлари ва Мактабгача таълим бўлими, бошқармаси орасида сарсон қилинаётгани билдирди.\nНаримон Умаров аҳоли муаммосини бартараф этишга киришган ушбу тадбиркорни сарсон қилишни ҳеч нарса билан оқлаб бўлмаслигини ва уни бартараф этиш бўйича мутасаддиларга чиқишини маълум қилди.\nШунингдек, учрашувда ички йўлларни таъмирлаш, дори-дармонлар нархидаги тафовут, темир йўлдан ўтиш учун ер усти кўприк қуриш каби кўплаб муаммоларни санаб ўтишди.\nДепутатлар мазкур муаммоларни тегишли тартибда масъуллар билан биргаликда ҳал этишларини маълум қилишди.\nДепутатларнинг аҳоли билан учрашувлари давом этмоқда.


PADARKUSHLAR olovda yoqib yuborilgan » Паст Дарғом ҳақиқати\nБош сахифа » ЯНГИЛИКЛАР » PADARKUSHLAR olovda yoqib yuborilgan\n| 28-07-2018, 09:49 |\nДунё яралиб, инсоният пайдо бўлгандан буён яхшилик ва ёмонлик ўртасида аёвсиз кураш кетади. Бу кураш жараёнида кимлардир жабрдийда, дилозорга, яна кимлар ҳуқуқбузар, жиноятчига айланади. Албатта, жиноят бор жойда жазо муқаррарлиги айни ҳақиқат. Жиноят ва жазо масалалари қадимги дунё давлатларида ҳам бўлган. Бу борада қадимги Миср, Месопатамия, Ҳиндистон, Хитой, Юнонистон давлатларида жиноят ва жазолар ҳақида тўхталиб ўтамиз.\nМисрда давлат сирларини ошкор қилиш оғир жиноят бўлиб, буни содир этган айбдор шахсларнинг тили кесиб ташланган. Шунингдек, қалбаки, нарсалар ясаган, тайёрлаганларнинг қўли кесилган. Қизиғи шундаки, қалбаки, муҳр ёки пул ясаганларнинг икки қўли, сохта тош-тарозилардан фойдаланган кишиларнинг эса тана аъзоларидан бири кесилган. Бундан ташқари, қасамхўрлик, одам ўлдириш ва айрим ҳолатларда ёлғон гувоҳлик берганларга ўлим жазоси қўлланилган. Отасининг умрига зомин бўлган қотил фарзанднинг териси арчилиб тиканга ётқизилган. Сўнгра падаркуш оловда ёқиб юборилган. Бундан ташқари, ўғирлик содир этган айбдор шахслар қўлидан, эрига хиёнат қилган, бевафо аёллар бурнидан ажралган.\nҚадимги Месопатамия давлатида эҳтиётсизлик натижасида беморнинг ўлимига сабабчи бўлган шифокорларнинг қўли кесилган. Ёлғон гувоҳлик берганларга ўлим жазоси берилган. Ҳиндистонда давлатга қарши суиқасд қилган кишилар ўлим жазосига маҳкум этилган. Ўз давлати ёки қишлоғини қаттиқ овоз чиқариб сўккан кишига энг юқори жарима жазоси тайинланган. Брахманни ўлдириш энг оғир жиноят ҳисобланган. Аммо, брахман одам ўлдириш жинояти содир этган бўлса, у мамлакатдан қувғин қилинган. Эр-хотиннинг ҳар қандай кўринишдаги хиёнатига ўлим жазоси буюрилган. Хиёнаткор аёлнинг жазмани қиздирилган темир ўзанда кўйдирилган. Биринчи марта ўғирлик қилган кишининг икки бармоғи, иккинчи бор ўғирлик қилганнинг эса қўли ва оёғи кесилган. Шу ҳолатни уч марта такрорлаган кишига ўлим жазоси тайинланган.\nХитойда қасддан туҳмат қилган, солиқ тўлашдан бўйин товлаган кишига оғир жазо, ичкиликбозлик қилган кишига ўлим жазоси буюрилган. Юнонистон давлатида бирор кишига қасддан тан жароҳати етказган кишининг мол-мулки мусодара қилиниб, мамлакатдан қувиб чиқарилган. Қасддан одам ўлдириш, давлатга хиёнат, худосизлик каби жиноятлар учун ўлим жазоси берилган. Ўғри жиноят устида қўлга олинса, қамоқ жазосига, кечаси ўғирлик қилган шахслар ўлим жазосига маҳкум бўлган.\nДавлатчилик ривожланган сари жиноятчилик ва унга бериладиган жазо ҳам шаклланиб боради. Бугун жамиятимизда бу борада қатор ишлар амалга ошириляпти. Жойларда жиноятчилик ва ҳуқуқбузарликнинг олдини олиш, аҳолини ҳуқуқий саводхонлигини ошириш бўйича тарғибот-ташвиқот ишлари олиб бориляпти. Жиноятга эса жазо муқаррар.\nКалит сўз Падаркуш


Маҳаллий хусусий инвесторлар преференцияларга эга бўлади – Газета.uz\n27 май 2020, 13:28 Коронавирус Иқтисодиёт\nЎзбекистон президенти Шавкат Мирзиёев 26 май куни инвестицияларга бағишлаб ўтказилган видеоселектор йиғилишида тўғридан-тўғри инвестицияларни жалб қилишга ёндашувни ўзгартириш ҳамда миллий сармоядорларни қўллаб-қувватлашни кенгайтириш зарурлигини таъкидлади. Бу ҳақда «Ўзбекистон 24» телеканали хабар берди.\nШу вақтга қадар фақатгина хорижлик инвесторга тақдим этиб келинаётган преференциялар эндиликда маҳаллий хусусий сармоядорларга ҳам берилади. Масалан, агарда хусусий инвестор қиймати 25 млн доллардан бошланадиган лойиҳани амалга оширишга киришса, ташқи муҳандислик-коммуникация тармоқлари бюджет ҳисобидан қуриб берилади.\nИнвестициялар ва ташқи савдо вазирлиги маълумотларига кўра, айни вақтда чет эллик сармоядорлар учун қуйидаги имтиёз ва преференциялар берилмоқда: солиққа тортиладиган даромад, ҚҚС, юридик шахслар мол-мулк солиқлари ва божхона божлари бўйича имтиёзлар.\nЙиғилишда тармоқлар ва ҳудудлар кесимида коронавирус пандемияси сабабли хорижий инвестицияларни ўзлаштиришда хавф-хатарлар мавжудлиги ҳам кўриб чиқилди. Бу каби лойиҳалар истиқболларини ўрганиш асосида уларни кечиктириш ёки янгиларига алмаштириш лозимлиги қайд этилди.\nХалқаро молия институтлари кредитлари ҳисобига молиялаштирилаётган 98 та лойиҳа бўйича маблағларни ўзлаштириш даражаси танқид қилинди.\n2020 йилги инвестиция дастурига жами 3000 дан ортиқ лойиҳалар киритилган бўлиб, улар бўйича 235 трлн сўм, шу жумладан 7 млрд долларлик тўғридан-тўғри инвестицияларни ўзлаштириш кўзда тутилган.


«ИИБ ходими ҳеч қандай сабабсиз фуқародан паспортини сўрамайди» – ИИВ расмийси\nЎткир Раҳматов / Фото: Ахборот ва оммавий коммуникациялар агентлиги\nИИВ Патруль-пост хизмати ва жамоат тартибини сақлаш бош бошқармаси бўлим бошлиғи Ўктам Раҳматов ички ишлар органи ходими жамоат жойида қайси ҳолларда фуқаронинг шахсини тасдиқловчи ҳужжатини текшириши мумкинлиги ҳақида маълумот берди.\n«Фуқарода жиноят содир этган гумондор шахсга ўхшаш аломатлар бўлса, хатти-ҳаракати орқали ахлоқ доирасидан чиққан ҳолатда, жамоат тартибини бузганда патруль-пост хизмати ходими фуқародан паспортни сўрашга ҳақли.\nХодимларимиз ҳеч қандай сабабсиз фуқародан паспортини сўрамайди. Шубҳа уйғонишига асос бўлгандагина ушбу ҳаракат амалга оширилади.\nМасалан, оқ кўйлакда бўлган гумондор шахс қидирувга берилган бўлса, бу ҳақида ходимларимизга хабар келиб тушади, улар шунақа кийимдаги фуқароларга эътиборлироқ бўлади. Гумондор шахснинг яна қўшимча белгилари фуқарода аниқланадиган бўлса, ходимимиз хизмат юзасидан паспортни текшириши мумкин. Қолган ҳеч бир ҳолат паспортни текширишга асос бўлолмайди», – деди Раҳматов 21 ноябрь куни матбуот анжуманида.\nУнинг қўшимча қилишича, ички ишлар органи ходими шахсни тасдиқловчи ҳужжатни фуқародан сўраш ҳуқуқига эга. «Ички ишлар органлари тўғрисида»ги қонуннинг 17-моддасида бу аниқ белгилаб қўйилган.\nЎзбекистонлик мигрантлар Россияда қирғиз паспортини сотяпти - Қирғизистон вице-спикери\nЎзбекистоннинг чет элдаги ваколатхоналари томонидан мамлакат фуқароларига паспорт бериш йўлга қўйилиши кутилмоқда


Таҳририятимизга кўплаб мактублар келиб туради. Бу – газетага мухлисларимизнинг эътибори. Мактубларда шеърлар, ҳикоялар, таржималар, шахсий мулоҳазалар, таклифлар, газетада чоп этилаётган мақолаларга билдирилган муносабатлардан тортиб, ҳатто танқидий фикрларгача бор. Биз бундай мактублардан имкон қадар фойдаланишга ҳаракат қиламиз, таклифларни инобатга оламиз. Қуйида эътиборингизга баъзи мактубларни ҳавола этмоқдамиз.\nҲурматли «Жанубий Қозоғистон» газетасининг азиз ижодкорлари!\nСевимли газетамиз ҳафтасига уч марта хонадонларимизга қувонч олиб келмоқда. Республикада ягона ўзбекзабон давлат газетаси – «Жанубий Қозоғистон» барча ҳамқишлоқларимнинг умрига мазмун киритиб, ҳар биримизнинг дўстимиз, яқин сирдошимиз, доно маслаҳатгўйимизга айланди. Газетада ишлаётган ҳар бир журналистнинг ўз фикри, жамиятимизда юз бераётган жараёнларга муносабати мавжуд. «Жанубий Қозоғистон» газетаси билан ҳамкорлик қилаётган барча туманлардаги мухбирларга ҳам миннатдорчилик билдираман. Газетангиз фарзандларимиз, яъни ёшлар тарбиясидек масъулиятли вазифани ўз зиммасига олиб, дилтортар ҳикоялар, ажойиб шеърлар ва қизиқарли мақолалар бериб бораётгани ҳам кўнгилларимизга қувонч бағишламоқда. Ёшу-қарининг севимли газетасига айланган нашр ижодкорлари – Абдумалик Сармонов, Хуршид Қўчқоров, Малика Элтоева, Шомирза Мадалиев, Ислом Ниёзалиев, Саодат Шарифбоева ва бошқаларга ижодий ривож тилиб қоламан.\nҒанимат ШОМУРОД ЎҒЛИ,\nмеҳнат фахрийси, фахрий устоз.\n«Жанубий Қозоғистон»га парвозлар тилаб...\nЧорак асрдан буён «Жанубий Қозоғистон» теварагида истеъдодли ва иқтидорли ижодкорларнинг тўплангани ва бир мақсад йўлида бирлашганини кўриб, газетанинг фаолияти бардавом эканига яна бир карра амин бўлдим. Билингки, бугун чинакам мухлис орттириш, танилиш ва тан олиниш осон иш эмас. Шу боис, минглаб мухлисларнинг эътирофига, эътиборига сазовор бўлган газетанинг келгуси фаолиятига муваффақият ва ижодий баркамоллик тилайман.\n«Жанубий Қозоғистон» газетаси томонидан ташкил этилаётган талаба-ёшлар билан ижодий мулоқотлар, учрашувлар чоғида шеъриятга, адабиётга, китобга меҳр қўйган юзлаб ёшларимиз қалбидаги самимиятни кўриб, одамнинг кўнгли тоғдек кўтарилади. Айниқса, газета мактаб ўқувчилари орасида эсселар танловини уюштириб, эзгу ишга қўл урди. «Жанубий Қозоғистон»да эса адабиётимизнинг, шеъриятимизнинг энг сара намуналари чоп этилмоқда. Шу боис, газета ўзига хос, оммабоп нашрга айланган. Бизнинг Бадам мавзеси бийлар кенгаши ушбу газета билан йилдан йилга алоқани мустаҳкамлаб бормоқда ва бундан иккала тараф ҳам фойда кўрмоқда. «Жанубий Қозоғистон»га юксак парвозлар тилаб қоламан...\nбийлар кенгаши раиси.\n«Жанубий Қозоғистон» билан биргамиз\n«Жанубий Қозоғистон» билан муттасил танишиб келганим боис, унинг кейинги сонларини ўқиб, катта ўзгариш бўлганини пайқадим. Газета саҳифаларини варақлар эканман, хаёлимдан кечган фикрлар тўғрилигига амин бўлдим. Газетадаги бу қадар кескинлик мени қувонтирди.\nГазетани ўзлигини унутган кимсаларга «кўзингни оч» дегувчи, тубанлик ботқоғига ғарқ бўлаётганларнинг қўлидан тутгувчи бир мададкорга қиёслагим келди. Бугунги куннинг долзарб муаммолари борасида теран фикрларни ўқир эканман, газета ҳаётий ва ҳаққоний йўлдан бораётганига ишонч ҳосил қилдим.\nБиз, мухлислар дилимизда ғалаён қилаётган фикрларни суюкли газета саҳифаларида ўқир эканмиз, руҳимиз бироз таскин топгандай бўлади.\nҲидоят борасида берилаётган ҳаётий сабоқлар ҳар бир мухлис ва газетхон учун таъсирли, таҳсинга сазовордир. Газета юрт ва инсоният эртаси ҳақида қайғураётгани мухлислар кўнглини шод этмоқда.\n, 2017-07-31, 19:03 166


Қирғизистон: Мамлакатда Апрель инқилобининг 7 йиллиги нишонланяпти - Фарғона.Ру ахборот агентлиги\nҚирғизистон: Мамлакатда Апрель инқилобининг 7 йиллиги нишонланяпти\n07.04.2017 17:30 msk\nҚирғизистонда 7 апрель куни, республиканинг иккинчи президенти Қурманбек Бакиев ва унинг қариндошлари ҳамда унга яқин мулозимларнинг мамлакатдан қочиб кетишига сабаб бўлган Апрель инқилобининг 7 йиллигини нишонланяпти.\nРоппа-роса етти йил олдин Оқ уй олдидаги мухолифат намойишида 86 киши расмийлар томонидан отилган ўқлардан ҳалок бўлган, юздан зиёд одамлар яраланган эди.\nБугун президент Алмазбек Атамбоев, Бош вазир Сўўронбай Жээнбеков, парламент раиси Чинибай Турсунбеков, парламент депутатлари ва ҳукумат аъзолари "Ата-Бейит" ёдгорлик мажмуасидаги хотира тадбирларида иштирок этишяпти. Ҳалок бўлганлар ва жабрланганларнинг қариндошлари билан бирга улар 7 апрель қаҳрамонлари ёдгорлигига гуллар қўйиб, Қуръон тиловат қилишади.\nЭслатиб ўтамиз, бугунги тадбирлар мамлакатнинг жанубий пойтахтида, вилоят ва туман марказларида ҳам ўтказилади. 7 апрель Қирғизистонда расман дам олиш куни, деб эълон қилинган.


Саттор РАҲМАТОВ: Шифокорларни тажовузлардан ҳимоя қилмаслик қандай оқибатларга олиб келади?\nЎзбекистон Республикаси Олий Мажлиси Қонунчилик палатасининг бир гуруҳ депутатлари томонидан тиббий ёрдам кўрсатиш бўйича касбий фаолиятини амалга ошираётган тиббиёт ходимларини ҳимоя қилиш, улар ўз касбий фаолиятини амалга оширишига тўсқинлик қилинишининг олдини олишга қаратилган қонун лойиҳаси ишлаб чиқилиб, палата мажлисида биринчи ўқишда маъқулланган эди.\nМазкур қонун лойиҳасини иккинчи ўқишга тайёрлаш жараёнида билдирилган фикр-мулоҳаза ва таклифлар парламент қуйи палатасининг Фуқароларнинг соғлиғини сақлаш масалалари қўмитаси томонидан атрофлича ўрганилиб, лойиҳа янада такомиллаштирилди.\nКейинги пайтларда содир бўлаётган воқеа-ҳодисаларга назар солсак, ўз касб вазифаларини бажариши чоғида тиббиёт ходимларига тажовузлар, уларни дўппослаш, тан жароҳати етказиш билан боғлиқ ҳолатлар кўп кузатилмоқда.\nАлбатта, бундай тажовузлар натижасида фақат тиббиёт ходимигина жабрланиб қолмайди, балки, у хизмат кўрсатиши лозим бўлган иккинчи, учинчи ва ҳоказо шахслар, яъни навбатдаги беморлар ҳам азият чекади. Бунда вақтида хизмат кўрсатиш имконияти бўлмай қоладиган, тез тиббий ёрдам бўйича кейинги чақириққа етиб бориш кечикишига олиб келадиган ҳолатлар содир бўлмаслигига ҳеч ким кафолат бера олмайди. Қолаверса, аҳоли энг кўп ва доимий мурожаат қиладиган, шошилинчда, кутилмаганда эҳтиёж туғиладиган соҳа ҳам тиббиётдир.\nШу маънода, тиббий ёрдам кўрсатиш бўйича касбий фаолиятини амалга ошираётган тиббиёт ходимларини ҳимоя қилиш, улар ўз касбий вазифасини бажаришига тўсқинлик қилинишининг олдини олишга қаратилган қонун лойиҳаси қизғин муҳокамалар марказида бўлиб турибди.\nМутасадди ташкилотларнинг бу борада фикр ва таклифлари эса турлича. Масалан, Ўзбекистон Республикаси Ички ишлар вазирлиги академияси мутахассисларининг фикрича, “Касб тушунчаси умумий ва кенг тушунча бўлгани сабабли, у барча касбларни қамраб олади. Шу туфайли, тиббиёт ходими деб алоҳида ажратиб кўрсатилишини талаб этмайди”.\nАкадемия мутахассислари ўз фикрини Белоруссия, Грузия, Арманистон каби давлатларнинг қонунчилигидан келтирилган мисоллар билан мустаҳкамлаган.\nОлий Мажлис Қонунчилик палатаси Фуқароларнинг соғлиғини сақлаш масалалари қўмитаси аъзолари қонун лойиҳасига киритилаётган нормаларни бугунги кун эҳтиёжидан келиб чиқиб, жуда зарур ва керак, деб ҳисоблайди. Боиси, бошқа соҳа вакиллари ўз мижозлари томонидан тиббиёт ходимлари каби кўп калтакланаётгани йўқ. Тиббиёт ходимларига беморлар ва уларнинг яқинлари томонидан тажовуз қилиш ҳолатлари эса, кўпаймоқда. Ҳолат шу тарзда давом этаверса, эртага инсон саломатлиги посбони бўлган бу касбда ишловчилар, айниқса, тез тиббий ёрдам тизимида меҳнат қилувчилар ҳаётига хавф тобора ортиб кетиши мумкин. Кадрлар масаласида муаммолар кўпайиши ҳам шубҳасиздир.\nКўришлар сони: 473


Бош саҳифа Оила ва жамиятЗуҳриддин Исомиддинов. Сув нафақат тириклик манбаи, балки ҳаётнинг энг улуғ мўжизасидир\nОдамнинг фикр-ўйи, нияти ва қилмишлари пок бўлиши учун унинг халқуми тоза бўлиши керак, дейдилар. Халқум покланиши учун эса сув покиза бўлсин. Соғлиғимиз ҳам, умримизнинг узоқ бўлиши ҳам, аввало, ичар сувимизнинг сифатига боғлиқ.\nДин одам тупроқдан яратилган, деб айтади. Аммо қуруқ тупроқдан эмас, лойдан, албатта. Зеро, Аллоҳ таоло “…барча жонли мавжудотни сувдан (пайдо) қилганимизни кўрмадиларми?!” деб айтади (Анбиё сураси, 30-оят). Рабғўзийнинг ёзишича, Аллоҳ Одам ато лойини қориб, устига ўтиз тўққиз йил аччиқ ва шўр бир йил эса чучук ёмғир ёғдирган экан (шунинг учун ҳам инсон ҳаётининг кўпи ғамли, озроғи қувончли бўларкан). Қирқ йил ёққан ёмғирдан баданимиз сувга хўп бўккан кўринади — инсон танасининг 65-66 фоизи, унинг энг олий узви бўлмиш бош миянинг эса 80-82 фоизи сувдан иборат.\nТанамизнинг учдан икки қисми сув бўлса, демак биз аввало сув эканмиз-да! Боз, одам ва умуман барча тирик организм истеъмол қилиб ютадиган озуқанинг ҳам саксон-тўқсон фоизи сувдан иборат бўлади.\nОдамнинг фикр-ўйи, нияти ва қилмишлари пок бўлиши учун унинг халқуми тоза бўлиши керак, дейдилар. Халқум покланиши учун эса сув покиза бўлсин. Соғлиғимиз ҳам, умримизнинг узоқ бўлиши ҳам, аввало, ичар сувимизнинг сифатига боғлиқ. Ибн Синодан тортиб жами табиблар сувга алоҳида эътибор берган: ранг-туси, тузи, таъми, ҳиди, дарё сувими ёки қудуқ суви, ҳовузнинг, ариқнинг катта-кичиклигига қадар бирма-бир тафсиллашган.\nҲаммага аёнки, сув қаттиқ (муз), суюқ (сув) ва газ (буғ) ҳолатида бўлади. Булар физикага тегишли. Аммо бундан ташқари, ҳар қандай сув ё тирик, ё ўлик ҳолда бўлади; ўлик сувнинг хоссаси билан тирик сувнинг хусусияти бошқа-бошқа. Уларнинг таъми ҳам бўлакча. Хўш, тирик сув нимаю ўлик сув нима?\nОсмондан ёққан қор-ёмғир, ҳавонинг тунда совушидан пайдо бўлган шабнаму қиров, музликларнинг эриб сув ҳолига келаётган, дарё-сойларда оқаётган ҳолати — тирик сув, қизиган, қайнаган, ё қайнаб буғга айланаётган сув — ўлик сувдир. Табиатдаги сув айланиш тсиклида ушбу биологик ҳолатлар мудом алмашиниб туради: денгизу кўллардаги сув қизиб, аста-секин ўлик сувга айлана боради, унинг бир қисми буғланиш туфайли осмонга кўтарилиб, булут бўлади, қор-ёмғир бўлиб ерга ёғади — яна тирик сувга айланади. Демак, буғ-булутнинг атмосферада совиш орқали тўйиниши (унинг оқибатида буғ сув-қор бўлиб яна ерга қайтиб тушади) табиатдаги энг мўъжизали ва мўжизакор ҳодиса — тириклик ана шу ҳодисадан бошланади, у туфайлигина давом этади.\nАйтишларича, ҳар битта томчи ёмғир ва қор заррасини осмондан ерга бир фаришта олиб тушар экан. Шунинг учун ҳам қор ва ёмғир “оби раҳмат”, яъни Аллоҳнинг раҳмат ёғдирган суви дейилади. Фаришталар сони шунчалик кўп эмишки, Ер юзи яралганда ёққан биринчи ёмғирнинг дастлабки томчисини олиб тушган фариштага иккинчи бир бор навбат келиши қиёматгача душвор экан. Тасаввур қилинг — Курраи замин яралганидан бошлаб охиратга қадар ҳар йили барча қитъаю уммонларга ёғадиган беҳисоб ёмғир, қор, дўл донасининг миқдорини! Айтайлик, бирон гектар жойга беш-ўн дақиқа ёмғир ёғиб ўтадиган бўлса ҳам, аниқки, шу жойга шунча вақт ичида миллиардлаб томчи ёмғир тушади. Бу нақл фаришталар кўплигини кўрсатиш учун айтилган албатта, аммо бошқа бир ҳақиқат ҳам бор: осмондан тушган ҳар бир томчи ё зарра — ҳаётбахш тирик сув, тириклик суви, бу бир Яратганнинг мўъжизаси. Тирик сув шоирлар обиҳаёт деб таърифлайдиган, илк баҳорда дарёларда шовуш ҳосил қилиб тўлиб-тошиб, анҳорларда пишқириб, бўтана бўлиб оқадиган, жами дов-дарахт ва ўт-алафнинг томирига жон суви бўлиб етиб борадиган сувдир.\nТўғри, ўлик сувни ҳам ичса бўлади, экин суғориш мумкин, аммо таъсири тирик сув каби эмас. Ўлик сув, нари борса, кимёвий тилда айтсак Ҳ2О, холос. Жами ўсимлик ва дов-дарахтларнинг ҳаёти тирик сув билан боғлиқ: ер юзида ҳаёт пайдо бўлганидан бери тоғлар, ўрмонлар, яйловларга ёмғиру қор — тирик сув ёғади. Жон-жониворлар ҳам тирик сувни ичади.\nИлгари одамларнинг энг кўп ичадигани ҳам чой ёки кофе эмас, сув эди (чойнинг юртимизга кириб келганига ҳали икки аср ҳам бўлмаган). Ариқ, сой ва дарёдан, улар йўқ жойда эса булоқ, қудуқ, кориз каби ер ости сувидан ичимлик сифатида фойдаланилган. Буларнинг барчаси ёғин сифатида тоғлар, чўллар ва текисликларга тушган тирик сув эди. Тоғлардан келган сойлар оқсув, булоқлардан ҳосил бўлган дарёлар қорасув деб аталган. Тирик сув организм учун фойдали, аммо ўлик сув аксар одамларга тўғри келмайди. Бунга ишонч ҳосил қилиш учун бир мисол кифоя: нозиктаъб, закий одамлар илгари бир қайнаган сувни яна қайнатиб чой дамлашни ёқтирмайди, чунки бу чойнинг таъми айниган, бемаза. Шунинг учун ҳар гал чой сувини янгилаймиз; ўлик сувни тўкиб ташлаб, қумғонга тирик сув қуямиз. Табибларнинг айтишича, нафақат ичиш, балки чўмилиш учун ҳам тирик сув дуруст. Чунончи, ёз чилласида томир кенгайиши туфайли бўшашиб, лоҳас бўлган одам фақат оқар сувда чўмилса, тетиклашиб, ўзига келади.\nАммо ҳозир кўп йирик шаҳарлар (қишлоқларнинг ҳам) аҳолиси тобора чала ўлик сувни истеъмол қилишга мажбур бўлаётир. Экин-тикин, чорва ҳам кўпроқ чала ўлик сувни ичади. Бундай сув бизга сув омборларидан келади.\nКатта шаҳарлар дарёлар ёқасида, ирригатсион қулай масканда бино бўлган. Тошкент — Чирчиқ дарёси бўйида қад ростлаган, Самарқанд — Сиёбдан сув ичган ва ҳоказо. Уларга тоғ ирмоқларидан ҳосил бўлган дарёлардан тирик сув оқиб келган. Шаҳар ўз истеъмоли учун керакли сувни олган, дарё ўз ўзанида яна оқиб кетаверган.\nЭндиликда кўп шаҳарлар елкасида сув омбори қурилган. Тошкент шарқида Чорвоқ сув омбори, Андижон кунчиқарида Кампирравот, Ўш жанубида Попон сув омбори…\nАксар сув омборларининг сатҳи саёз, яъни тўпланган сув кенг майдонда ёйилиб ётади. Чунки бу сув ҳавзалари чуқур эмас — бирон даранинг торроқ жойига тўғон солиниб, дарё ўзанидан табиий чуқурлик сифатида фойдаланилади. Ўзбекистондаги энг катта Туямўйин сув омборида қарийб саккиз миллиард куб метр сув сақланади (бу тўртта Андижон ёки тўртта Чорвоқ сув омборидаги сувга тенг дегани), аммо тўғонининг баландлиги бор-йўғи 28 метр. Бошқа аксар сув омборларидаги ҳолат ҳам шунга яқин. Саёз жойда тўпланган жуда кўп сув Туроннинг қайноқ қуёши остида қизийди, ойлар давомида бир жойда ҳаракатсиз, тинч туриши туфайли биологик фаоллиги пасайиб, айнийди. Аҳён-аҳёнда ундан кўпроқ сув оқизиб юбориладиган бўлса, теваракни кўлмак сувнинг ёқимсиз ҳиди тутиб кетиши ҳам шундан. Ҳар мавсумда сув омборларида тирик жоннинг саломатлиги учун зарарли жуда кўп сув захираси тўпланиб қолади. Шаҳарнинг сувқувур тармоқлари аҳоли учун сувни ана шу улкан тарелкалардан — неча юз миллион куб метрлаб сув турғун сақланадиган сув омборларидан (ёки улардан дарёнинг қуйи ўзанига ташланадиган сувдан) олади. Биз гарчи зарарсизлантириш ва тозалаш-филтрлаш иншоотларидан ўтган бўлса-да, таъми айниган, узоқ муддат давомида ҳаракатсиз турган, саёз ҳавзаларда мудом қизиб-совугани боис, тириклик хоссасини анчагина йўқотган, ўликликка мойил — тириклик хосиятини деярли йўқотган шу сувни ичамиз, овқат пиширамиз. Тўғри, бу сув тип-тиниқ, аммо бу унинг экологик тоза эканлигини кўрсатмайди. Фақат дарё ва табиий кўл сувигина ўз тириклик хусусиятини яхши сақлайди.\nТошкент сувининг таъми ҳатто Марказий Осиёдаги кўп жойларникидан яхши. Чойи ширин. Чунки Тошкент қайноқ чўллар оралаб етиб келадиган дарёлардан эмас, шаҳарнинг шундоқ елкасидаги Чотқол, Угом, Писком, Кўксув тизмаларидан пайдо бўладиган Чирчиқ дарёсидан сув ичиб келган. Ҳозир эса Тошкент шаҳри Чорвоқ сув омборидан оқиб чиқадиган Бўзсув канали сувини тозалаб ичади. Тўғри, сув тиндирилади, филтрланади, тозаланади… Аммо пок бўлиб қоладими? Кимёвий жиҳатдан балким “тоза”дир, аммо маънавий жиҳатдан-чи? Сув етти юмаласа ҳалол дейдилар. Тўғри, аммо гап бу “юмалаётган”, яъни оқар сув ҳақида айтилган. Чунки оқар сув тозаришга мойил бўлади, уни нопок қиладиган жисмлар сув йўлида қолиб кетаверади. Лекин… ҳамиша ҳам шундайми? Бизнингча, сувда ифлослантирадиган, макруҳ қиладиган бирон нопок нарса ётганини кўрсагу, олиб ташламасак, сув ҳар қанча юмаласа ҳам ҳалол бўлмайди.\nБинобарин, биз ичимлик суви деб берилаётган сувнинг ҳам тиббий, ҳам маънан жуда пок бўлишини талаб қилишга ҳақли бўла борамиз. Бу талабни қондириш учун юртимизда сув манбаларини покиза асрашга ҳаракат қилишимиз лозим.\nМутахассисларнинг айтишича, сувнинг ранги, таъми ва ҳиди унинг таркибида қанақа микрофлора ҳамда микрофауна (микроскопик ўсимлик ва жониворлар) кўпроқ тарқалганлигига боғлиқ. Чиндан ҳам, дарё сувидан бир томчи олиб, микроскоп орқали кузатсангиз, шу бир қатра сувда ўнга яқин турли сув ўтлари ўсиб турганига ва ўнлаб антиқа жониворлар яшаётганига ишонч ҳосил қиласиз (сув қизиганида буларнинг барчаси ҳалок бўлади. Қайнаган сувнинг “ўлик” деб, муздан тушиб, яна ҳаёт кечириш учун яроқли ҳолга келган сувнинг “тирик” деб аталишига сабаб, эҳтимол, шудир?).\nОдамлар “фалон дарёнинг суви ширин, анов сойнинг суви бадхўр” деган гапларни бекорга айтмайди. Чунки ҳар бир ариқ ё анҳор бўлак ердан оқиб ўтади, шунга қараб туз, ёд… нисбатига эга бўлади, микрофлора ва микрофаунаси ҳам ўзгача бўлади. Демак, синчиклаб текширилса, Чирчиқ дарёсини ҳосил этадиган Чотқол, Угом, Писком, Оқсув каби сойлар суви ҳам бир-биридан оздир-кўпдир, фарқ қилишини аниқлаш мумкин. Бунда улардан қай бирининг таркиби истеъмол учун энг мақбуллигини белгилаш қийин эмас.\nБизнинг таклифимиз — гидролог ва биолог олимлар, тиббиёт ходимлари хулосалари асосида истеъмол учун энг мақбул бўлган дарё сувини аниқлаб, уни Тошкент шаҳри яқинидаги тиндиргичга етказиб бериш дурустлигини ҳал этиш мумкин эмасми? Сўнг шу дарёнинг бош ирмоғидан этагига қадар бутун гидрографик муҳит яхшиланиши — чорва молларидан иҳоталаниб, табиий биосфера муҳити тикланиши, ва, ниҳоят, шу манбанинг суви қувурларга олиниб, бошқа сувларга қўшилмаган ҳолда Тошкент водопроводига сув олинадиган ер ости сизгичларига ёпиқ ҳолда етказилса. Албатта, бунинг учун техник ва иқтисодий жиҳатдан ечими топилса, бу қувур металл эмас, керамика бўлиши мақсадга мувофиқ бўларди.\nБу… хийла катта маблағни ташкил этади-ку, дейишлари мумкин.\nИчимлик сувнинг тозалиги туфайли эришиладиган саломатлик ва ундан келадиган иқтисодий-ижтимоий манфаат эса ҳазилакам бўлмайди!\nБиров бир валидан «Сиз авлиё бўлсангиз, мўъжиза кўрсатинг, биз ишонайлик» деса, вали уни қўлидан ушлаб, “Атрофинга қара, мўъжиза бўлмаган нарсани менга кўрсат” деган экан. Ҳа, Аллоҳ шу муаззам дунёни бошдан-оёқ мўъжиза қилиб яратган. Аммо улар ичида ҳам энг табарруги — сув…\nЎзбеклар сувни ”ҳаётий муҳим модда ё “ресурс” деб эмас, улуғ қадрият деб эъзозлайди. Уволидан қўрқади. Зеро, сув нондай, балки нондан ҳам азиз, муқаддас бир неъмат. Ҳатто ҳар бир мўъминнинг сўнгги насибаси ҳам оғзига томизиладиган бир неча томчи сув… Уни пок сақлаш ҳар бир инсофли одамнинг, ҳар бир мусулмоннинг ва ҳар бир фидойи ўзбекнинг виждон ишига айланиши лозим.\n← Аввалги Аввалги Азизхон Қаюмов (1926-2018)\nКейинги → Кейинги: Абдулла Орипов. Теран қалб (1987)


Деҳқон бозоридаги камчиликлар – Qumqo'rg'on sadosi\nОдатда Қумқўрғонга баҳор эрта келади. Қуёш табиатни қиздира бошлагач одамлар қишдагига нисбатан кўп ҳаракатлана бошлайди. Иш ва турмушнинг ширин ташвишлари уларнинг изланувчан, топармон бўлишига олиб келади. Бозорга келувчиларнинг сони ошади. 2019 йилнинг кўкламида Қумқўрғон деҳқон (озиқ-овқат) МЧЖ ҳудудида янги қурилиш ишлари амалга оширилиши муносабати билан сотувчилар ва харидорларнинг ташвиши кўпайди. Бозор ёпилиб, савдо дўконлари, расталар, соябонлар бузилди. Деҳқон бозори эса Навбаҳор маҳалласи ҳудудидаги Автомобиль сотиш учун қурилган бозорга кўчирилди. Маҳсулотларни сақлаш, сотувчилар учун етарлича шароит яратилмаган бозор бир мунча вақт ишлади. Боз устига шаҳар аҳолиси ва узоқ маҳаллалардан келувчилар учун, транспортлар қатновида ҳам қийинчиликлар пайдо бўлди.\nХалқимизнинг “Ҳамма жойда бозор бўлавермайди, қаерда бозор одамлар билан гавжум бўлиб, савдо-сотиқ ишлари яхши ривожланса ўша ерда фаолият кўрсатади” мазмунидаги гапи яна тўғрилигини амалда кўрсатмоқда. Сотувчилар Қумқўрғон буюм бозори олдидаги очиқ майдонга кўчиб, қўлбола соябонлар ўрнатди. Баҳоли қудрат савдо расталари, столларни қўйиб маҳсулотларини сотаяпти. Катта асфальт йўл ёқасидаги бозорда озиқ-овқат маҳсулотлари савдоси давом этмоқда. Қишлоқ хўжалиги маҳсулотлари савдо ярмаркасида ички тартибга риоя қилиш талаб этилаётган бўлса-да айрим сотувчилар санитария-гигиена талабларига риоя қилмаяпти. Ёзнинг иссиқ об-ҳавосида озиқ-овқат маҳсулотларини очиқ ҳолда сотмоқда. Гўшт, қандолатчилик маҳсулотларини ҳашоратлардан ҳимоя қилиш учун оқ дока билан ёпилмаган. Бозор маъмурияти, туман санитария-эпидемилогик осойишталик маркази, ветеринария-санитария экспертиза лабораторияси ходимлари тозалик-ободончилик ишларини ҳамкорликда амалга ошириши назарда тутилган. Бироқ бу қоҳғозларда қолиб, амалда бажарилмаяпти. Осойишталикни сақловчи хизмат ходимларининг доимий назорати сезилмаяпти.\nБозор ичкарисига кирсангиз турли хил мева-сабзавотларнинг тартибсиз савдо қаторларига қўйилиб сотилаётганлигини кўрасиз. Айрим маҳсулотларнинг халталари ёғоч тагликсиз ҳолда, ерга қўйилган. Қатиқ, молларнинг ёғи, ичаги, ўпка-бовури сотилаётган идишларнинг устидаги докалари олиб қўйилган. Айрим идишлар кир. Қишлоқ хўжалиги маҳсулотлари орасида муддати ўтгани, зараркунандалар ўрнашгани бўлса савдодан олиб ташлаш керак. Туман санитария-эпидемиологик осойишталик маркази ходимлари дезинфекция, сотувчиларнинг тана ҳароратларини ўлчаш ишлари билан машғул. Айрим сотувчилар юзларига ниқоб тақиб аҳолига хизмат кўрсатаяпти. Пандемия пайти парвосиз, юзидаги ниқобини тўлиқ тақмасдан нафас олиш органларини очиқ қолдирганлар ҳам кўп. Уларга ўз саломатлигини асраш тушунтирилди. Бозор маъмурияти савдо кўрсатиш учун кунлик тўловни йиғаркан-у, аммо чек ёзиб бермас экан. Сотиш учун келтирилаётган боғдорчилик, полизчилик, чорвачилик маҳсулотларининг сифатини, истеъмолга яроқли эканлигини аниқлаш учун зарур ишлар ташкил этилган. Ҳайвон касалликлари ташхиси ва озиқ-овқат маҳсулотлари хавфсизлиги давлат марказига қарашли ветеринария-санитария экспертиза лабораторияси фаолият кўрсатмоқда. Аввалги бозор бузилгач бу лаборатория ходимлари ҳам қийинчиликларга дуч келди. Таъмирталаб буюм бозоридан бир хона олиб, ижара усулида ишлаяпти. 3 нафар ходим: бош врач, врач, лаборант хона учун пул тўлаб меҳнат қилмоқда. Улар мева-сабзавотларнинг сифатини янги “Нитрат – тестер” технологияси ёрдамида жойида аниқлаяпти. Моллар қушхонада сўйилиб, гўштини бирламчи ҳужжат асосида сотувга чиқаришга рухсат берилмоқда. Айрим ҳолларда уйда сўйилган мол гўшти келтирилса лаборатория учун 200 грамм гўшт олиниб, текширилаяпти. Сотувчиларнинг маҳсулотларини текшириш ва ҳужжат бериши бепул амалга оширилаяпти. Бозор ташқарисида асфальт йўл четида мева-сабзавотларини сотаётган сотувчиларнинг шароитлари ҳам талабга жавоб бермайди. Ўзаро бақир-чақир савдо маданиятига тўғри келмайди. Тупроқ устига тушалган кийим-кечакларни сотишга барҳам бериш зарур. Туман марказида озиқ-овқат маҳсулотлари савдоси учун намунали шарт-шароитлар яратилса теварак-атрофга кўрк, сотувчилар ва харидорларга завқ бағишлайди.\nТадбиркорлар мурожати Бош вазир қабулхонаси назоратида\nПахтага биринчи ишлов бериш бошланди


Жанубий Кореянинг «Dong-A Electric» компанияси билан замонавий электротехника маҳсулотларини ишлаб чиқаришни ташкил этиш бўйича музокаралар ўтказилди\nГлавнаяМедиацентрЯнгилик ва воқеаларЖанубий Кореянинг «Dong-A Electric» компанияси билан замонавий электротехника маҳсулотларини ишлаб чиқаришни ташкил этиш бўйича музокаралар ўтказилди\nМамлакатимизнинг Сеулдаги элчихонаси «Ўзелтехсаноат» уюшмаси раисининг биринчи ўринбосари Мансур Ҳошимов билан «Dong-A Electric» компанияси катта ижрочи директори Ким Тэ У ўртасида видеоконференция шаклида музокара ўтказилди. Видеоконференцияда Ўзбекистон Инвестициялар ва ташқи савдо вазирлиги масъул ходимлари ҳам иштирок этди.\nМузокаралар давомида томонлар Жанубий Кореянинг «Dong-A Electric» компанияси иштирокида Ўзбекистонда замонавий электротехника маҳсулотларини ишлаб чиқариш лойиҳасини рўёбга чиқаришнинг амалий жиҳатлари муҳокама қилинди.\nКим Тэ У «Dong-A Electric» ҳар хил турдаги замонавий электротехника маҳсулотлари, шу жумладан соҳада ақлли ечимларни ишлаб чиқаришини таъкидлади. У ўз компаниясининг Тошкентда экспортга йўналтирилган рақобатбардош электротехника маҳсулотларини ишлаб чиқаришга йўналтирилган лойиҳасини амалга оширишга қизиқиш билдираётганини тасдиқлади.\nУшбу ишлаб чиқаришни ташкил этиш учун Ўзбекистонда барча шароит — бой хомашё базаси, юқори малакали мутахассислар, қулай инвестиция муҳити, мамлакат ва қўшни давлатларда талабгир бозор мавжудлиги таъкидланди. «Dong-A Electric» компанияси Ўзбекистонда юқори қўшимча қийматга эга тайёр маҳсулотлар ишлаб чиқаришни йўлга қўйиш учун ўзининг замонавий технологияларини тақдим этишга тайёр.\nТомонлар фаол ахборот алмашишни давом эттириш ва навбатдаги музокараларни онлайн шаклда ўтказиш бўйича келишувга эришди.


Таътилда видеодарслар орқали ўқувчиларнинг билим олиши таъминланади - zarnews.uz\nЎқувчилар таътил пайтида билим олишлари учун Ўзбекистон Миллий телерадиокомпанияси таркибидаги телеканаллар билан бирга ўқув дастурларида режалаштирилган дарс машғулотларини телевизион эфирга узатиш учун видеодарслар тасвирга олинади ҳамда эфир вақтлари ажратилиши режалаштирилган.\nМазкур видеодарс машғулотларини тайёрлаш ва уни тасвирга олиш бўйича соҳа ходимларидан иборат ташкилий-ижодий гуруҳ тузиш ишлари олиб борилмоқда.\nВидеодарслар тайёр бўлганидан кейин телевидение ва Халқ таълими вазирлигининг ижтимоий тармоқларидаги саҳифалари (@uzedu) ва расмий веб-сайтларида (www.uzedu.uz), электрон ахборот порталлари (online maktab) орқали ҳам намойиш этиб борилади.\nматематика, физика, кимё каби асосий фанлардан мустақил равишда мисол ва масалалар ечиш;\n10-11-синф ўқувчиларига келгусида кирмоқчи бўлган олий ўқув юртининг йўналишига қараб тегишли фанлардан қўшимча тайёрланиш, айниқса, барча ОТМларга киришда мажбурий бўлган Ўзбекистон тарихи, математика ва она тили фанларини такрорлаш;\nТеглар: ўқувчилар видеодарс\nЎқитувчилaр учун ҳам видеодaрслaр тaсвиргa олинмоқдa\nЎқувчилар нега қоронғи синфхоналарда ўқимоқда?\nСовуқ кунларда ўқувчи-қизларга шим кийишга рухсат берилади


Танқидга тўғри муносабатда бўлинг — Teletype\nТанқидга тўғри муносабатда бўлинг\nТанқидга жавоб қайтариш керак-ми? Агар ижтимоий тармоқларда компанияга нисбатан бўлган танқид ёки ёмон муносабатни эътиборсиз қолдирса, осмон узилиб ерга тушармиди? Ит хурар карвон ўтаверар, яъни компания ўзининг молиявий ютуқлари, юқори савдоси ва акционерларнинг фойдаси ила ўз фаолиятини давом эттираверади. Ўша ижтимоий “жонзотлар” нима ҳам қила олишар эди? – Бу каби саволларни менга кўп берашади, дейди Темур Асланов\nБу саволга шубҳаланадиганлар учун батафсил жавоб беришга ҳаракат қиламан, қолаверса раҳбарга тушунтириш учун далиллар мавжуд бўлиши керак.\nУшбу мақолада, биз салбий томонларни кўриб чиқмаймиз, аксинча фақат мижозлар изоҳларини кўриб чиқамиз. Хусусан, ушбу изоҳни ҳақиқатдан ҳам сизнинг компаниянгиз билан ҳамкорлик қилган, сиздан бирон нарса сотиб олган ёки ҳеч бўлмаганда сотиб олиш учун ҳаракат қилган шахснинг изоҳини кўриб чиқамиз.\nВа ниҳоят у сиз билан мулоқотдан сўнг салбий истеъмолчи тажрибасига эга бўлди ва бу ҳақда ижтимоий тармоқлар ёки сайтларда баён этди. Сиз эса унга жавоб бермасликка қарор қилдингиз ва нима бўлишини кузатмоқчисиз.\nСизга бир-биридан мустақил равишда ривожланиши ёки ёппасига амалга ошиши мумкун бўлган 7 сценарийни таклиф этаман.\n1. Мижоз яна ёзади.\nАгар мижоз шарҳ ёзган бўлса ва унга жавоб қайтарилмаса, муаммо ҳал қилинмаса, у тинчланмайди ва бу ҳолатни унутмайди. Ахир у муаммога дуч келгани учун ёзган, хусусан, унга сифатсиз маҳсулот сотилган ёки сифатсиз хизмат кўрсатилгани учун.\nБу ҳолатда мижозга жавоб қайтарилмаса, у ўзиникини таъкидлаверади, яъни ҳар сафар янги ва янги танқидий фикрларни қўшиб ижтимоий тармоқларда сиз ҳақингизда ёмон фикрлар ёзаверади. Ундан ташқари у сизнинг бошқа саҳифаларингизни ҳам топиб у ерга ҳам изоҳ қолдиради.\nШунингдек, ижтимоий тармоқлардаги турли жамият ва гуруҳ саҳифаларига ҳам ёзаверади. Вақт ўтган сайин бу муаммони ҳал қилиш қийин кечади.\n2. Мижоз кетади. Кетганда ҳам ёмон кетади.\nАгар сиз жавоб бермасангиз ва масалани ҳал қилмасангиз мижоз сизни тарк этади. Ўз мижозлари ҳақида ғамхўрлик қилмайдиган компанияга пул тўлашнинг нима кераги бор? Мижоз эшикни қаттиқ ёпганча кетади ва кенгроқ изоҳларни ҳар жойда ёзиб қолдираведи. Қолаверса, сиз ҳақингизда ижтимоий тармоқларда эслатилганда у ҳар доим сиз ҳақингизда танқид ёзаверади. Шунингдек ўзингизнинг ёзган постларингиз тагида ҳам унинг изоҳи албатта учрайди.\n3. Потенциал мижозларингиз сиздан юз ўгиришади ва сиз томон боришмайди.\nСиздан ул-бул нарса сотиб олишни ўйлаб турган инсонлар, ўзларига “Тўхта!- дейишади. Шу ишга қўшилмаганим ҳам яхши бўлди, сабаб улар мижозларнинг муносабатига бефарқлик қилишмоқда. Агар менда ҳам муаммо бўлиб қолса-чи, мени ҳам мижозлар инкор этишади.\nТанлаш жараёнида мижозлар тортинчоқ ва ҳиссиётли бўлади. Уларни ҳатто майин шамол эсиши ҳам ҳижолатга солади, жавобсиз қолган танқид эса бундан ҳам ортиб тушади.\nБир нарсани тушуниб етиш кера-ки, оддий танқид эмас, аксинча жавобсиз қолган ёки тўғри берилмаган жавоб ҳақида гап кетмоқда. Агарда танқидга тўғри муносабатда бўлганингизни ва бу бўйича чоралар кўрганингизни мижоз ҳис қилса, у сиздан қочмайди, аксинча сиз томон талпинади. Мижоз биринчи маротаба нарса харид қилаётган эмас ва у ҳамма ҳам хато қилиш мумкунлигини билади.Фақат ҳамма ҳам ўз хатоси тўғирламайди.\n4. Изоҳга рақобатчингиз жавоб бериши мумкин.\nAгар у ақлли ва эҳтиёткор бўлса, у мижозларни эътиборсиз қолдирганингизни кўради ва уларни ўзи томон оғдиришга ҳаракат қилади.\nУ изоҳларни кўриб, қуйидагиларни ёзади: “Aгар Х компанияси мижозларга қизиқиш билдирмайдиган бўлса, келинг, менга мурожаат қилинглар! Мен сизни меҳр ва диққат билан ўраб оламан, барча муаммоларни ҳал қиламан ва доим алоқадаман ". Ва мижозлар у томон талпинишади.\n5. Флешмоб бошланиши мумкин\nИжтимоий тармоқ фойдаланувчилари сизга кўплаб изоҳлар ёзилганлигини ва сиз уларга жавоб бермаётганлигизни кўришади. Ижтимоий фаоллиги ва адолат туйғуси юқори бўлган одам топилиб, барчани сизга оммавий бойкот эълон қилишга чақиради, сизга қарши хештег ишлаб чиқиб, мижозларингизни, пулингизни ва сизни обрўсизлаштирадиган флешмобни бошлайди.\n6. ЖФЕ мавзуни илғаб олади\nAгар сиз аниқ даъволар билан қолдирилган кўплаб изоҳларга жавоб бермасангиз, сизни кутадиган кейинги мумкин бўлган ноқулайлик - ЖФЕ ушбу мавзуга қизиқиши мумкин. Яъни жамоатчилик фикри етакчиси. Ижтимоий тармоқларда мавзуларни яхши ёритадиган машҳур блогер.\nТўрабек Тўраев таржимаси\n2020 йил 16 октябрь


Голливуд актрисаси Энн Хэтэуэй она бўлди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Голливуд актрисаси Энн Хэтэуэй она бўлди\t10:26, 08 апрель 2016\tГолливуд актрисаси Энн Хэтэуэй ўғил фарзандли бўлди. Бу ҳақда “Lenta.ru” хабар бермоқда. Бу “Оскар” мукофоти совриндори ва унинг турмуш ўртоғи заргар Адам Шульманнинг биринчи фарзанди. Аслида чақалоқ 24 март куни туғилган эди. Аммо ота-оналар хушхабарни бошқалардан маълум муддат сир тутишга қарор қилган. Актриса ўғлига Жонатан Роузбэнкс Шульман дея исм қўйган.\nЭнн Хэтэуэй ва Адам Шульман 2012 йил 29 сентябрда турмуш қурган эди. Никоҳ маросими Калифорниянинг Биг-Сюр шаҳрида бўлиб ўтган эди. Актрисанинг ҳомиладорлиги 2015 йилнинг ноябрь ойида маълум бўлган эди. Энн Хэтэуэй “Прада тутган иблис”, “Жейн Остин” каби фильмлари билан машҳур.\nТошкентдаги тўйлардан бирида куёвнинг онасига қилган кутилмаган совғаси кўз ёшларга сабаб бўлди (Видео)\tКамбағал оиладан чиққан машҳур 10 юлдуз\tБолливуд юлдузларининг сарвиқоматлик сирлари\tНью-Йорк мэри ва Голливуд актёрлари Трампга қарши намойишда иштирок этишди\tЗебо Наврўзова келинларини қандай синовдан ўтказганини сўзлаб берди\tУч ёшли бола онасини ёқиб юборди\tОтправить


Европада «Covid рухсатномаси» нинг қўлланиш доираси кенгаймоқда\n6 八月 2021 09:30\nNUR-SULTAN. Kazinform - Франция Конститутсиявий кенгаши ресторан, савдо марказлари ва айрим ҳолларда касалхоналарга ташриф буюриш ҳамда халқаро саёҳатлар учун «санитария рухсатномаси» ни жорий қилди. Янги чоралар душанба куни кучга киради, дея хабар беради Kazinform Euronewsга таяниб.\nВакцинага қарши фуқаролар Марсельда яна норозилик билдиришди.\nНамойишчилар тиббиёт ходимларини мажбурий эмлашга қарши чиқишди.\nКасалхоналардан бирини текшириш чоғида Франция Соғлиқни сақлаш вазири Оливье Веран «Covid рухсатномаси» тиббий ёрдам кўрсатилишига тўсқинлик қилмайди, деб ишонтирди. «Рухсатномасиз одамлар тиббий ёрдамдан маҳрум қилинмайди. Биз касал ва заиф одамлар бўлган жойларда вирус йўқлигига ишонч ҳосил қилмоқчимиз «, -деди у.\nАйни пайтда Буюк Британия Франциядан ташриф буюрувчилар учун чораларни енгиллаштирмоқда. Лондон эмланганлар учун карантинни бекор қилди. Саёҳатчиларга ПЗР- тестининг манфий натижасини кўрсатиш кифоя.\nИталия университет ва мактаб ходимлари ҳамда талабалар учун мажбурий «covid сертификати« ни жорий қилади. «Грин пасс« га эга бўлмаган фуқаролар поездда узоқ масофаларга бора олмайди ва самолётга чиқа олмайди. Жума кунидан бошлаб мамлакат спорт заллари, музейлар, театрлар ва терассалардан ташқари ресторанларга кириш учун QR -кодни ишга туширди.


Xiaomi’нинг энг кутилаётган флагманини ишлаётган ҳолида илк бор «жонли» кўрамиз! - Terabayt.Uz\n«Хитойча Apple» алоҳида туркумнинг навбатдаги вакили – Mi Mix 4 смартфонини тайёрлаётганидан хабарингиз бор. Аввалроқ бир тизерида унинг намойиш кунини ҳам сирли тарзда эълон қилган эди.\nXiaomi ушбу қурилмаси ҳақидаги маълумотларни сир тутиб келаётган бўлса-да, боягина унинг биринчи «жонли» расмлари интернетга чиқди. Унга кўра, Mi Mix 4 ташқи кўриниши 2019 йил сентябрда намойиш этилган концептуал 5G-смартфони – Mi Mix Alpha моделига ўхшайди.\nМазкур премиал флагмандан фарқи – Mi Mix 4 экрани корпуснинг орқасига ҳам ўтиб кетмасдан, ён томонига қайрилиб тугайди. Яъни, у максимал даражада ромсиз «шаршара» дисплейга эга. Шунингдек, янги девайс корпусининг ён қирраларида тугмачалар кўзга ташланади; юқори ва пастки қирраларида қанақа портлари борлигини эса бу расмларда аниқлаш имкони йўқ.\nЎҚИНГ: Samsung компанияси 108 МПлик камера борасида Xiaomi’ни боплаган экан!\nХудди августнинг бошида тақдим этилган фаблетлар – Mi Note 10 ҳамда Mi Note 10 Pro сингари, Mi Mix 4 бош камераси ҳам бирданига бешта модулга эга. Аммо янги флагманнинг экранида олд камера учун тирқиш ёки кемтик йўқ – афтидан, унда чиндан ҳам «яширин камера технологияси» қўлланган. Қуйидаги суратда ҳам Mi Mix 4 акс эттирилган, дейишяпти ва бу ҳақиқатга анча яқин:\nMi Mix 4 тақдимоти январь ойида бўлиб ўтиши кутилаётир; экрани корпусни тўла ўраб олмагани учун, Xiaomi унга инсоф доирасида нарх қўйса керак. Mi Mix Alpha концептуал 5G-смартфонини эса, гарчи ҳали савдоси расман бошланмаган бўлса-да, аллақачон нақ 140 минг доллардан таклиф қилишяпти.\nЎҚИНГ: Xiaomi ва Redmi смартфонларида яна бир фойдали функция пайдо бўляпти\n#Xiaomi #андроид смартфон #янги технологиялар # 5G смартфон #5G-смартфони #Xiaomi Mi Mix 4 #Xiaomi Mi Mix Alpha


Олий Мажлис Қонунчилик палатасининг навбатдаги мажлисда депутатлар томонидан “Ўзбекистон Республикасининг Солиқ кодексига ўзгартириш ва қўшимчалар киритиш тўғрисида”ги қонун лойиҳаси иккинчи ўқишда кўриб чиқилди ва маъқулланди.\nШунингдек, Ўзбекистон Республикаси Солиқ кодекси билан ер солиғи бўйича берилган имтиёзлар, ер участкалари эгаллаган қисми бўйича, соғломлаштириш ва дам олиш жойлари, дам олиш уйлари, аҳолининг оммавий дам олиши ва туризмни ташкил этиш учун белгиланган жойлар, агар улар тадбиркорлик фаолияти учун ажратилган бўлса ва туристик зоналарда жойлашган бўлса, санаторий-курорт хизмати учун фойдаланишга берилган, туристик зонада жойлашган кўчмас мулк объектларига мол-мулк солиғи бўйича берилган имтиёзлар бекор қилинмоқда.\nҚонун лойиҳасини иккинчи ўқишга тайёрлаш жараёнида фракция ва қўмиталар томонидан билдирилган кўплаб фикр ва таклифлар жиддий ўрганиб чиқилиб, лойиҳага таҳририй ўзгартиришлар киритилди.\nДепутатлар фикрича, қонун лойиҳасининг қабул қилиниши амалиётда бир-бирини зидловчи қоидалар юзага келишининг олдини олишга, ер ресурсларидан оқилона фойдаланиш самарадорлигини оширишга хизмат қилади.\nМажлисда қонун лойиҳаси халқ вакиллари томонидан иккинчи ўқишда қабул қилинди.\nКўришлар сони: 249


Россия Украинага санкция қўллаши мумкин\n09 май 2021, Тошкент вақти: 11:38\nРоссия президенти Дмитрий Медведев агар Киев газ учун қарзини узмаса, Москва бу давлатга нисбатан санкциялар қўллаши тўғрисида огоҳлантирди.\nРоссия раҳбарининг бу баёнотидан бир оз аввал Гапром ширкати ҳам расмий Киев қарз масаласини тез фурсатда ҳал қилмаса, Украинага етказиб берилаётган газ 1 январдан бошлаб тўхтатилишини маълум қилган эди.\n“Газпром” расмийларига кўра, Украинанинг газ учун қарзи 2 миллиард доллардан зиёддир.\n- Агар 2009 йил газ таъминоти учун Украина билан шартнома имзоланмаса, 1 январдан бошлаб биз бу давлатга газ етказиб бера олмаймиз, деди “Газпром” матбуот котиби Сергей Куприянов.\nЖорий ҳафта Россия расмийлари Москва-Киев ўртасидаги можаро Европа давлатлари газ таъминотига ҳам салбий таъсир этиши мумкинлиги тўғрисида огоҳлантирган эди.


ЎФФ мураббийлар, ҳакамлар ва федерация ходимларини аттестациядан ўтказади\n18:50 24 Феврал 2018\n17:56 23.11.2017 Ҳавола олиш\nАттестациядан ўтолмаган мураббий, ҳакамлар ва федерация ходимларига фаолиятларини давом эттиришга рухсат берилмайди\nТОШКЕНТ, 23 ноя – Sputnik. Ўзбекистон Футбол федерацияси республикадаги мураббийлар, ҳакамлар ва вилоят футбол федерациялари ходимлари аттестациядан ўтказилишини маълум қилди. Айтилишича, бундан мақсад ходимлар малакасини ошириш, ўз касбининг мутахассиси бўлган инсонлар федерация таркибида ишлашини таъминлашдир.\nАттестация давомида мураббий, ҳакамлар ва федерация ходимларининг касбий маҳорати, билими, жисмоний ҳолати махсус тузилган комиссия аъзолари томонидан синовдан ўтказилади.\nАттестациядан муваффақиятли ўтган ходимлар ўз фаолиятларини давом эттириш имкониятига эга бўлишади. Аттестациядан ўтолмаган мураббий, ҳакамлар ва федерация ходимларига фаолиятларини давом эттиришга рухсат берилмайди.


"Менинг юртим"да йиртиқ шим ва кўз-кўз қилинаётган қомат\nKo'rildi: 2186 Qo'shildi: 18-08-17\nМай-файми, вай-вайми деган (аниқроғи "Менинг юртим”) телеканалда "Музқаймоқ” деган кўрсатув бор экан. Шунга кўзим тушиб қолувди. Шимининг тиззаси йиртиқ бошловчисини кўриб қўрқиб кетдим. Тиззасини ит тишлаволдимикин ё тиззасини мих-пихга илволдимикин, деб ўйладим-да. Кейин билсам тиззаси йиртиқ кийиниш мода экан. Ҳаҳ моданга пармўдам!.. Қизбола нарса узун куйлак киймаганинга яраша бутун шим кийсанг ўласанми?! Айниқса, болалар энг кўп кўрадиган кўрсатув бошловчиси шунақа бўлса-я?! Болалар қандай ўрнак олади? Ибрат оладиган манбаси шу аҳвол бўлса кимдан ибрат олади?!\nТВ даги қизлар шунақанги дидсизки уларнинг кийиниш маданиятидан бир пулга қиммат дунёқараши кўз олдимга келади. Тарсиллаган фигурасини кўз-кўз қилиш қачонгача давом этади? Балки мен замондан орқада қолган дидсиздирман. Лекин замондан орқада қолган мендек "дидсиз” одам бутун дунё бўйича телеканалларни кўраман. Масалан, Германия телеканаллари бошловчиларининг кйиниши кўриб жуда хавас қилганман. Гап шундаки, улар шунақанги оддий, шунақанги сипо, шунақанги арзон кийимлар кийиб чиқишадики, мен немисча биладиган дўстларимдан бошловчилар нега бундай кийинишади, деб сўраганман. Сўраганимда улар "жуда одми кийимдагина халқ эътиборига эришадилар, азбаройи халққа яқин бўлиш учун” деб жавоб берганлар.\nМен асл молларни, асл санъатни яхши кўраман. Тараққий этган давлатлардан келган сайёҳларда ҳам ҳудди шу нарсани кўраман. Улар бизнинг атлас, адрас, банорас матоларимизни кўрса ўзини томдан ташлайди, интилади. Бизнинг фаросатсиз, дидсиз қизларимиз эса, тиззасини ит тишлаган, этагини ит ғажиган аллақандай ахлат матоларига интилишини кўриб таажжубга тушаман!\n"Ориат-доно”да эшитиб қолувдим: Бир санъаткор "Биз ибтидойи тузумда тошларни бир-бирига уриб ўт чиқариб юрган, ўзига бир парча мато топиб бўлсаям авратини беркитган даврдан тараққийлашиб келдик. Эндиликда эса аста-секин кийимларимиз торайиб калталашиб ўша даврга яқинлашаётгандекмиз...” деган эди. Унинг ҳам гапида жон бордек...\nМен, эй одамлар! Ўзи кўкраги очиқ, иштонсиз бўла туриб "Оммавий маданият”ни йўқотайлик деб гапирса лабим титраб, асабим ўйнаб, хасипим совиб, ҳар туким обдор бўлиб, тепа сочим тикка бўладиган бўлиб қолибман...\nЭй қавм, эй ўшнақа кийинган қизларнинг ота-онаси, эй устоз-мураббийлар, эй файзбоғ аҳли, эй бошқалар, ўзимизни ҳурмат қилмасак-да, 32 миллионлик халқни ҳурмат қилайлик, айниқса айнан ва АЙНАН оммавий минбар бўлган телевидение бошловчилари бизнинг яқинларимиз бўлса, бир оғиз айтиб қўяйлик! Бўлди-да энди: кўрмаганни кўргани қурсин, бўлди-да энди!..+\nФейсбук аҳли ижодидан


Уважаемые Разработчики, объявляем о начале 2-го этапа конкурса "Yangi internet tashabbusi 2016"\nУважаемые Разработчики, объявляем о начале 2-го этапа конкурса "Yangi internet tashabbusi 2016" С условиями второго этапа конкурса вы можете ознакомиться в положении о проведении Конкурса (http://internet-tashabbus.uz/ru/note/category?category=2). Также сообщаем, что разработчик должен разработать дизайн главной страницы выбранного веб-ресурса. Заявки на участие в Конкурсе должны высылаться с ...\nКўпгина илтимосларга кўра ариза топшириш муддати 2016 йил 5 ноябргача узайтирилганлигини маълум қиламиз\nКўпгина илтимосларга кўра «Янги интернет ташаббуси 2016» Танлови 2016 йил 5 ноябргача узайтирилди. Сиз ўз ғоянгизни концепция кўринишида 2016 йил 5 ноябрь соат 10.00 гача юборишингиз мумкин. Шунингдек, концепция билан бирга тақдимотингизни (презентация) юборишингиз шарт (презентация намунаси “Ҳужжатлар” бўлимида жойлаштирилган). Ҳайъат аъзоларига тақдим этиладиган рўйҳатга презентацияси мавжуд б ...\n«Yangi Internet tashabbusi - 2016» Танловига аризалар қабули давом этмоқда\nЭслатиб ўтамиз, «Yangi Internet tashabbusi - 2016» Танловига аризалар қабули давом этмоқда. Бугунги кунга қадар ёшлардан келиб тушган аризалар сони — 115 тадан ошди. Ўз имкониятингиздан фойдаланиб қолинг. Иқтидорингизни, инновацион ғояларингизни намоён этинг! Аризалар 2016 йилнинг 20 октябрига қадар қабул қилинади Ўз ғоянгизни шунингдек, tanlov@uzinfocom.uz электрон манзилига ҳам юборишингиз мумк ...\nБарча ҳудудлар э-ҳукумат ахборот киоскалари билан таъминланади\n2019 йилга қадар бутун Ўзбекистон бўйлаб фуқаролар учун Ягона интерактив давлат хизматлари портали (ЯИДХП)га уланиш имконини берувчи 2000 дона ахборот киоскаси ўрнатилади. Уларнинг 250 донаси шу йилнинг ўзида ишга тушиши лозим. Бу ҳақда Ахборот технологиялари ва коммуникацияларини ривожлантириш вазирлигининг 16 августда бўлиб ўтган матбуот анжуманида маълум қилинди, дея хабар бермоқда Norma.uz. ...\nТошкент аэропортида қўл юкларини сканерлаш тизими жорий этилди\n«Тошкент» халқаро аэропортида қўл юкларини ўз эгаларига етказиб бериш вақтини сезиларли даражада қисқартириш имконини берувчи автоматлаштирилган сканерлаш тизими жорий этилди. Бу ҳақда «Ўзбекистон ҳаво йўллари» Миллий авиакомпанияси матбуот хизмати хабар қилди. Янги автоматлаштирилган тизим апрель ойида фойдаланишга топширилган эди. Ўтган вақт мобайнида юкларни топшириш вақти сезиларли қисқарди ...


Петербургдаги терактда гумонланаётган уч ўзбекка айблов эълон қилинди, яна бири қидирувда\n09 март 2021, Тошкент вақти: 04:59\nФаррух Тожибоев федерал қидирувга берилди\nСанкт-Петербург метросидаги портлашга алоқадорликда гумонланиб ҳибсга олинганлардан уч нафарига расман террорчилик амали ва портловчи моддани ноқонуний ташиш айбловлари қўйилди.\nБу ҳақда Россия Тергов қўмитаси пресс-релизида билдирилди.\nҚўмита хабарида таъкидланишича, Петербургдаги портлашларга алоқадорликда гумонланиб жаъми 10 киши ҳибсга олинган ва қолганларга ҳам яқин келажакда расмий айбловлар қўйилади.\nФСБ эса яна бир қирғизистонлик йигитни портлашга алоқадорликда гумонлаб, федерал қидирувга берди.\nПетербургда 3 апрель куни юз берган портлашда 16 киши, жумладан худкуш ҳужумчи экани айтилган Акбаржон Жалилов ҳалок бўлганди.\nБу ҳақда хабар қилаётган Россия Тергов Қўмитаси матбуот-хабарига кўра, жиноий иш юзасидан жами 10 киши текширувдан ўтказилмоқда.\n- Улардан учтаси – Баҳром Эргашев, Иброҳимжон Эрматов ва Муҳаммадюсуф Мирзаалимовларга Россия Федерацияси Жиноят Кодексининг 205 моддаси 3 қисми “б” банди ва 222.1 моддаси 2 қисми асосида айблов эълон қилинди. Қолган гумонланувчиларга ҳам яқин орада айблов эълон қилинади, дея тасдиқлади Озодликка Россия Тергов Қўмитаси расмий вакиласи Светлана Петренко.\nОзодлик ўз манбаларидан аниқладики, шу йилнинг 6 апрелида Петербургда қўлга олинган Баҳром Эргашев, Иброҳимжон Эрматов ва Муҳаммадюсуф Мирзаалимов Қирғизистон ва Россия ватандошлигига эга, келиб чиқиши Ўш шаҳридандир.\n7 апрель куни Петербургда бўлиб ўтган дастлабки суд жараёнида гумонланган шахсларнинг бирортаси ҳам ўз айбига иқрор бўлмаган ва полиция мусодара қилган портловчи мосламалар уларга тегишли эмаслигини билдирганди.\nПетербургда ушланган муҳожирдан 10 нафари терроризмда айбланиши мумкин\n“КоммерсантЪ” газетасига берган интервьюсида Муҳаммадюсуф Мирзаалимовнинг адвокати Дмитрий Куталия унинг ҳимоясида бўлган шахс ҳозир ҳам ўз айбини мутлақо инкор этаётганини маълум қилди.\n- Шунчаки, Муҳаммадюсуф керак бўлмаган жойда ўнғайсиз вақтда бўлиб қолган, деди ҳимоячи.\nМуҳаммадюсуф Мирзаалимовнинг ўзи суд пайтида ҳибсга олинган квартирада портлашдан атиги 5 кун олдин ижарага тура бошлаганини айтганди.\nМахсус хизматлар ҳар бир ушланган муҳожирнинг таниш-билиши ва алоқаларини кўздан кечираётгани хабар қилинди.\nАйни айблов 11 май куни терговчилар томонидан Аъзамжон Маҳмудов, Сайфулла Ҳакимов, Дилмурод Муйдиновларга қўйилиши кутилаётгани аниқланди.\nТерговчилар Петербургдаги террорчилик ҳужуми юзасидан тергов ишларини давом эттираётганини билдирмоқда.\nПортлашда жабрланганлар ҳам сўроқ қилиниб, уларга келтирилган зарарнинг оғирлигини аниқлаш мақсадида суд-тиббий экспертизаси тайинлангани маълум бўлди.\nАйни пайтда, Россия Федерал хавфсизлик хизмати (ФСБ) Петербург портлашларига алоқадорликда гумонланувчи яна бир шахсни қидирувга бергани хабари чиқди. Федерал қидирувга берилган Фаррух Тожибоев метрода худкушлик содир этган 22 яшар қирғизистонлик Акбаржон Жалиловнинг яқин дўсти экани айтилмоқда.\nОшпаз Фаррух Тожибоевни ФСБ қидирувга берди\nМосква шаҳридаги ресторанлардан бирида ошпазлик қилиб келган 1993 йилда Қирғизистонда туғилган Фаррух Тожибоев бундан олдинроқ ҳибсга олинган ака-ука Азимовлар билан бирга, ФСБчиларга кўра, гўё “Жалиловнинг ҳатти-ҳаракатларини бошқариб келган ва боғловчи вазифасини бажариб турган”.\nMASHнинг “ВКонтакте” саҳифасидаги хабарига биноан, Фаррух теракт содир этилишидан бироз олдин Санкт-Петербургга кўчиб ўтган.\n(Mash-нинг "ВКонтакте"даги саҳифасидан)\nМетрога қилинган ҳужум ортидан Тожибоев қаерга йўқолиб қолгани борасида махсус кучлар маълумотга эга эмаслиги ва у террорчилик асосида қидирувга берилгани айтилган.\nЭслатиб ўтамиз, портлаш 2017 йилнинг 3 апрелида Петербургнинг “Сенная площадь” – “Технологический институт” метро бекатлари оралиғида содир бўлган. 16 нафар йўловчи (21 апрел куни шаҳар шифохоналаридан бирида 56 яшар Наталья Митрофанова жони узилди), жумладан портлашда айбланаётган Акбаржон Жалилов ҳалок бўлди, юздан зиёди тиббий ёрдамга мурожаат қилди.\nПортлаш ортидан Россиянинг турли минтақаларида 40 яқин одам террорчилик, ноқонуний қурол сақлаш ва ИШИДга алоқадорликда гумонланиб ҳибсга олингани тўғрисида Озодлик хабар берган эди.\nРоссия матбуоти Санкт-Петербург метросидаги портлаш ижрочиларини ИШИДга алоқадор деб эълон қилганига қарамай¸ бу теракт учун масъулиятни Ал-Қоида террор гуруҳига алоқадор "Имом Шомил батальони" ўз зиммасига олди.


Туздан бутунлай воз кечиш натижасида танада қандай ўзгариш юз беради? - Hidoyat.uz\nАсосий саҳифа Жамият Саломатлик Туздан бутунлай воз кечиш натижасида танада қандай ўзгариш юз беради?\nҲамма ҳам тузнинг зарарлари ҳақида билади. Аммо у танага қандай таъсир ўтказади ва ундан бутунлай воз кечиш нималарни ўзгартириб юбориши ҳақида етарлича маълумотга эга эмас. Хўш, туз чиндан ҳам «оқ қотил»ми?\nБугунги кунда кўплаб касалликнинг келиб чиқиши туз билан боғлиқ бўлиб, уни ҳаддан ортиқ истеъмол қилиш ҳаттоки ўлимга ҳам олиб келиши мумкин. Гарчи туздан бутунлай воз кечишнинг имкони бўлмаса-да, унинг миқдорини камайтириш тавсия этилади.\nОртиқча туз нимаси билан хавфли?\nТуз – танада суюқликни ушлаб турувчи табиий абсорбент ҳисобланади. Ушбу модданинг кўплиги эса танада шишни пайдо қилади. Бир килограмм вазн учун ҳар бир қўшимча грамм туз 200 миллилитр сувни ташкил этади ва истеъмол қилиш миқдори кунига 11 грамм ҳисобланади.\nШунингдек, организмда тузнинг кўплиги қон томирлари ва капиллярларнинг сиқилишига таъсир ўтказади. Бу эса кўпинча юқори қон босими ва бош оғриғига сабаб бўлади. Тана ҳужайралари эса озуқа етишмаслигидан азият чекади ва бу нафақат соғлиққа, балки ташқи кўринишга ҳам салбий таъсир ўтказади. Масалан, соч, тирноқ мўртлашади, тери қурийди ва рангида ўзгариш юз беради. Токсинларнинг кўпайиши ҳуснбузарлар тошишига олиб келади. Қолаверса, организмда метаболик жараён билан боғлиқ касалликлар ва умумий аҳволнинг ёмонлашувига сабаб бўлади.\nТуздан қандай қилиб бутунлай воз кечиш мумкин?\nҲеч қандай ҳолатда туздан бутунлай воз кечиб бўлмайди. Фақатгина унинг миқдорини камайтириш керак. Натрий танадаги барча суюқликнинг бир қисми бўлиб, кислота-ишқор мувозанатини тартибга солиш, нейрон импулсларини юбориш ва мушакларнинг қисқаришини таъминлаш учун зарурдир. Тузни тўлиқ рациондан чиқариш бош оғриғи, мушаклар заифлашуви, кўнгил айниши, иштаҳанинг ёмонлашуви, овқат ҳазм қилиш жараёнининг бузилиши, қон босимининг пасайиши ва доимий равишда бош айланишига олиб келади. Спорт билан шуғулланувчилар эса натрий етишмовчилиги туфайли организмни сувсизлантириб қўйиши мумкин.\nСоғлиққа зарар етказмаслик учун қанча миқдорда туз истеъмол қилиш мумкин?\nРациондан натрий миқдорини камайтиргандан сўнг, аччиқ туз истеъмол қилишга одатланиш керак. Ушбу модда овқат ҳазм қилиш жараёнига фойдали бўлиб, организмни токсинлардан тозалайди. Шунингдек, метаболик жараённи фаоллаштиради.\nБундан ташқари Ҳимолай пушти тузининг таркибида ҳам кўп миқдорда темир моддаси мавжуд. Аммо оддий туздан фақрли ўлароқ, Ҳимолай тузида ёд миқдори жуда кам. Ёд эса соғлиқ учун зарур саналади. Туз истеъмолини камайтиришни истайдиганлар тузли ҳаммомлардан воз кечиши керак эмас. Сабаби тузли ҳаммом терини тозалашга ёрдам беради, рангини яхшилайди, эластиклигини оширади, намлайди, шишни қайтаради, зарарли модда ва токсинларни олиб ташлайди. Бундай ҳолатда тери касалликларига алоҳида эътибор қаратиш ва мутахассис билан маслаҳатлашиш тавсия этилади.


Россия вазири: Туркия Россияга "орқадан зарба берди"\n00:33 / 20.04.2017\nТуркия ҳукуматининг Туркияга Россия қишлоқ хўжалиги маҳсулотлари етказилишига чекловлар қўйиши "орқадан зарба бериш" ҳисобланади. Бундай фикрни "Россия-24" телеканали эфирида Россия қишлоқ хўжалиги вазири Александр Ткачёв айтди.\n“Биз буни кутмагандик. Бу маълум даражада орқадан зарба беришдир ва биз Россия-Туркия муносабатларининг яхшиланишига жуда умид қилиб қоламиз”, деб вазир айтган сўзларни келтириб ўтди "РИА новости" ахборот агентлиги.\nТкачёв, шунингдек, Россия янги бозорларни топиши мумкинлигини таъкидлаб ўтган ва "теран фикр охир-оқибат тантана қилишига" ишончи комиллигини айтган.\n“Туркиянинг ўзи ҳам Россия буғдойларидан манфаатдор ва фақат ундангина эмас”, деб таъкидлаб ўтди Ткачёв.\nМарт ойи ўрталарида Туркия ҳукумати россиялик фермерларни Туркияга буғдойни бож тўловисиз киритиш ҳуқуқидан маҳрум қилгани маълум бўлганди.\nБу маҳсулотнинг Россиядан етказиб берилиши деярли тўхтатилгани маълум қилинган.\nКейинроқ туркиялик импортчилар Россиядан қишлоқ хўжалик маҳсулотлари сотиб олиниши тўхтатилганини тасдиқлаганлар.\nРоссия Туркия буғдой бож тўлови


Кўп емаётганимизнинг олти белгиси » Ўзбекистон янгиликлари – Zamin.uz\n24 сентябрь 2019, 12:13\nТанага етарлича озуқа тушмаётганини қандай аниқлаш мумкин? Шунингдек, қайси аломатлардан эҳтиёт бўлиш керак?\nЭрталаб ўриндан туришга қийналасиз: танага етарли бўлган 7-8 соатлик уйқуга қарамай ваннахонада гиламга ўтиргингиз ёки яна ётиб ухлагингиз келади. Бу қувват етишмаётганини англатади. Гўзал жинс вакили кунига тахминан 1500 — 2400, эркаклар эса 2000 — 3000 калория қабул қилиши лозим.\nБош айланиши, ҳушдан кетиш\nАгар одам мунтазам тўйиб овқатланмай юрса, кўпинча қонда қанд миқдори бирдан камайиб кетиши мумкин. Бу бош айланиши ва ҳушдан кетишга сабаб бўлади.\nЯна бир сабаби — сувсизланиш. Тўйиб овқатланишдан ташқари, кунига етарлича сув ичиш зарур. Қанча кўп бўлса, шунча яхши.\nМиянинг ёмон ишлаши\nМия ҳар куни тана қабул қилаётган қувватнинг чорак қисмига эҳтиёж сезади. Оч қолганда керакли маълумотни унутишингиз ёки муҳим масалага эътиборингизни жалб қилолмаслигингизни сезганмисиз?\nНутриентлар танқислиги хотира ва мия фаолиятини ёмонлаштиради. Ҳатто тушлик қилишга улгурмасангиз ҳам, ёнингизда қора шоколад, ёнғоқ ва туршак бўлсин.\nСоч тўкилиши, тирноқлар синиши\nАгар соч ва тирноқларингиз аянчли ҳолатга келиб қолган бўлса, таомномангизга эътибор беринг. Озуқа етишмаслигидан биринчи бўлиб соч ва тирноқ қопламаси таъсирланади. Тухум, балиқ, исмалоқ, сули, писта, зиғир ёғи истеъмол қилинг.\nБекордан-бекорга асабийлашсангиз, оч одам — жаҳлдор одам, деган гапни эсга олинг. Яхши овқатланмаслик тажовузкорликни оширади. Озиқ моддалар танқислиги инсонни ғамгин ва жаҳлдор қилиб қўяди.\nШундай тоифа одамлар борки, уларга ҳамиша совуқ туюлади. Ҳатто ёзда ҳам бурун ва оёқ-қўллари музлайди. Бундайлар кўпинча озғин бўлишади: иссиқликни сақлашга қийналади. Чунки бунинг учун етарлича калория керак. Одатда яхши овқатланмайдиган одамларнинг тана ҳарорати паст бўлади.\nБорди-ю, бу белгиларни ўзингизда сезсангиз, дарров фаст-фуд ва булочкаларга ёпишманг. Етарлича нутриент истеъмол қилиш кўп овқат ейиш кераклигини англатмайди. Муҳими балансланган ва етарлича калорияли овқатланиш лозим.\nЯнгиликлар » Ҳаёт тарзи » Кўп емаётганимизнинг олти белгиси\n00:13 Рўза тутишнинг инсон организмига таъсири қандай?\n10:51 Олимлар уйқуга тўймасликнинг кутилмаган хавфли жиҳатини аниқлашди\n15:55 Нега оч қолсак бошимиз оғрийди?


Путин Россия хорижлик ишчиларга эҳтиёж сезаётганлигини айтди - Zamin.uz\nРоссияда иқтисодиёт ривожланиши билан ишчи кучи етишмаслиги муаммоси кучайиб бормоқда, мамлакат хорижлик юқори малакали кадрларга эҳтиёж сезмоқда, деди Владимир Путин.\n«Россия иқтисодиёти ривожланиши баробарида бизга ишчи кучи етишмаяпти, тез орада бу янада яққол сезилади. Бу жиддий муаммолардан бири», — деди у Россия президенти. Унинг қайд этишича, Россия янги фуқаролар оқимига ва айниқса, рус тилида сўзлашувчиларга эҳтиёж сезмоқда.\nШунингдек, коронавирус пандемияси даврида мигрантларга имтиёзлар берилди. Путин фармони билан 15 мартдан 15 июнгача улар меҳнат патенти учун пул тўламаслиги белгиланди. Шунингдек, ушбу давр мобайнидан уларнинг мамлакатда бўлиш муддати ҳисобга олинмади, вақтинчалик яшаш учун рухсатномалар муддати ўтиб кетмади.\nЎз навбатида, мамлакат ИИВ апрель охирида коронавирус пандемияси шароитида хорижликлар депортация қилинмаслигини билдирди. “Замин” янгиликларини “Facebook”да кузатиб боринг\n1 миллион вакансия: Россия компаниялари мутахассисларга эҳтиёж сезмоқда\n28-11-2019, 11:03, Дунё\nРоссия меҳнат бозорида ишчи кучи тақчиллиги юзага келди\n29-03-2019, 20:30, Дунё\nПутин Россия армиясига янги гипертовушли қурол ваъда қилди\n27-12-2018, 09:10, Дунё\n2-03-2018, 00:20, Дунё\nПутин Туркия ва Россия орасидаги муносабатлар қайта тикланиши ҳақида айтди\n14-11-2017, 11:27, Дунё


Ер соҳасида қандай ўзгаришлар бўлиши кутилмоқда? - Zamin.uz\n16:36 / 11.06.2021\nЕр соҳасида қандай ўзгаришлар бўлиши кутилмоқда?\nЎзбекистон Электрон оммавий ахборот воситалари миллий ассоциацияси томонидан ер ресурсларидан оқилона фойдаланиш, уни муҳофаза қилиш мавзусида ташкил этилган бугунги Очиқ мулоқотда бир қатор давлат ташкилотлари масъуллари ер соҳасида кутилаётган ўзгаришлар ҳақида гапиришди.\nОчиқ мулоқотда Президентнинг «Ер муносабатларида тенглик ва шаффофликни таъминлаш, ерга бўлган ҳуқуқларни ишончли ҳимоя қилиш ва уларни бозор активига айлантириш чора-тадбирлари тўғрисида»ги Фармонида ерга бўлган ҳуқуқларни ишончли ҳимоя қилиш, ер ажратиш ва ундан фойдаланишда назоратни кучайтиришга оид бир қатор янги тартиблар белгилангани айтилди.\nШулардан энг мухимлари:\n— ерга бўлган ҳуқуқ турлари 6 тадан 3 тага қисқартирилади;\n— ҳоким қарори асосида ерларни тўғридан тўғри ва текинга бериш бутунлай бекор қилинади;\n— айрим тоифадаги шахсларга (ҳарбийлар, кам таъминланган оилалар, турар жойи бузилишга тушганлар) ерларни тўғридан тўғри ва бепул бериш ўрнига аукциондан ер сотиб олиш харажатларини қоплаб бериш тизимини жорий этилади;\n— боғдорчилик, полизчилик ва узумчилик ширкатлари тузиш, ёрдамчи қишлоқ хўжалиги юритиш учун ер бериш тартиби бекор қилинади;\n— туман ҳокимларининг ер ажратиш бўйича ваколатини тўлиқ бекор қилинди;\n— ҳоким қарорлари «е-қарор» ахборот тизимида шакллантирилади;\n— ҳокимнинг айни бир қарори билан ёки бир вақтнинг ўзида ер участкасини олиб қўйиш ва бошқа шахсга ажратиш тақиқланади;\n— кадастр, прокуратура, адлия органлари ва ҳокимликлар томонидан ер ажратиш устидан давлат назорати амалга оширилади;\n— ер соҳасидаги ҳуқуқбузарлик ҳақида хабар берган шахсларни моддий рағбатлантирилади;\n— ноқонуний эгалланган ерлар тўғрисида хабар бермаслик, уларда қурилган иморатларни коммуникация тармоқларига улаб берганлик учун янги маъмурий жавобгарлик киритилди;\n— ер соҳасида барча маъмурий жарималарни тайинлаш ваколати кадастр органларига ўтказилади;\n— ерни ноқонуний сотганлик учун янги жиноий жавобгарлик киритилди. “Замин” янгиликларини “Одноклассники”да кузатиб боринг\nРаққосалар билан видеоси тарқалган раҳбарлар ишдан бўшатилди\n14-06-2021, 20:33, Жамият\nЕвро-2020. Майдон марказидан гол урилган ўйинда Чехия Шотландияни мағлуб этди\n14-06-2021, 21:00, Спорт\nЯнгиликлар » Жамият » Ер соҳасида қандай ўзгаришлар бўлиши кутилмоқда?\nБугун, 22:30, Спорт\nМИБ: Оқолтин туманида уч ёшли бола онаси тарбиясига олиб берилди\nБугун, 22:06, Жамият\nИшдан кейин оёқ оғришининг асосий сабаблари ва бундан халос бўлиш ечимлари\nБугун, 21:30, Ҳаёт тарзи


ЎФА Игнатий Нестеров бўйича расмий баёнот берди 15-02-2019, 21:45 | Zamin.uz\nЎзбекистон терма жамоаси дарвозабони Игнатий Нестеров тақиқланган моддалар истеъмол қилганликда гумонланиб, ОФК томонидан четлатилган бўлиши мумкинлиги ҳақида хабар берилганди. Ушбу вазият борасида Ўзбекистон футбол ассоциацияси расмий баёнот берди. Қуйида баёнот матни тўлиқлигича келтирилади.\nҲақиқатан ҳам, Осиё футбол конфедерацияси томонидан Ўзбекистон миллий терма жамоаси дарвозабони Игнатий Нестеровдан Осиё Кубоги доирасида олинган таҳлиллар натижасида унинг қонида тақиқланган модда аниқлангани ҳақида расмий хат Ўзбекистон футбол ассоциацияси ва Нестеров айни пайтда тўп сураётган Саудия Арабистонининг « Уҳуд» клубига расмий хат юборилган. Аммо мазкур хатда бу масала бўйича ҳозирда ОФК Тартиб-интизом қўмитаси иш олиб бораётгани, ҳали якуний қарор қабул қилинмагани, унгача эса бу маълумотни ошкор қилмай туриш сўралган. Табиийки, якуний қарор қабул қилингунга қадар Игнатий Нестеров ҳеч қайси жамоа таркибида майдонга туша олмаслиги ҳам хатда маълум қилинган.\nВазн ташлаш бокс, кураш каби спорт турларида спортчига натижага эришиш учун ёрдам бериши мумкин, аммо футболда бу ҳолатнинг натижага эришишга умуман таъсири йўқ. ОФК мана шу жиҳатларни ҳам ўрганиб чиқиб, Тартиб-интизом қўмитаси йиғилишидан сўнг якуний қарорни қабул қилади. Унгача эса барча оммавий ахборот востиларидан Игнатий Нестеров бўйича хабар ёзаётганда мана шу жиҳатларга эътибор қаратиш сўралади. “Замин” янгиликларини “Telegram”да кузатиб боринг\nЯнгиликлар » Спорт » ЎФА Игнатий Нестеров бўйича расмий баёнот берди\nKecha, 17:40, Iqtisodiyot


Даволаш факультетининг 3 курс талабалари билан учрашув – Тошкент тиббиёт академияси\nЭЪЛОН Ишлаб чиқаришда ситуацион режа лойихасини экспертизаси\n20/12/2017 Press centerЯнгиликлар\nХалқнинг аниқ мақсад сари ҳаракат қилиши, давлатманд бўлиши, бахтли бўлиб иззат-ҳурмат топиши, жаҳонгир бўлиши ёки заиф бўлиб хорликка тушиши, бахтсизлик юкини тортиши, эътибордан қолиб, ўзгаларга тобе ва қул, асир бўлиши уларнинг ўз ота-оналаридан болаликда олган тарбияларига боғлиқ\nМаълумки, 2017 йилнинг “Халқ билан мулоқот ва инсон манфаатлари йили” муносабати билан бутун мамлакатимизнинг ўқув юртларида 22-ноябрдан 22-декабргача эълон қилинган “Ёшларнинг мафкуравий иммунитетини ошириш ойлиги” айни дамда Тошкент тиббиёт академиясида қизғин тусда ўтказиб келинмоқда. Ушбу ойлик миқёсида академия барча факультетларининг 1- ва 2- курс талабалари академия ректори ва проректорларининг учрашуви бўлиб ўтди. Навбатдаги учрашув эса Тошкент тиббиёт академиясининг 3-босқич талабалари билан 2017 йилнинг 20-декабр санасида бўлиб ўтди.\nТалабалар билан учрашувни ТТА маънавият ва маърифат ишлари бўйича проректор Т.А.Бобомуратов олиб борди. Учрашув очиқ мулоқот тарзида бўлиб ўтди. Очиқ мулоқот давомида\nХуқуқбузарлик ва уни олдини олиш чора – тадбирлари;\n9 декабрь – коррупцияга қарши курашиш халқаро куни;\nЭкстремизм, терроризм ва унинг салбий оқибатлари;\nГиёҳвандлик – ҳудуд, чегара, миллат танламайдиган мудҳиш иллат;\nТаълим муассасаларида коррупциянинг олдини олиш ва унга қарши курашнинг маънавий-маърифий асослари;\nОдам савдоси – ҳудуд, чегара, миллат танламайдиган мудҳиш иллат каби бугуннинг энг долзарб масалалари ҳусусида тарғибот-ташвиқот ишлари олиб борилди.\nГурух мураббийлари, факультетларнинг маънавият ва маърифат ишлари бўйича декан муовинлари ва даволаш факультетининг 3-босқич талабалари билан ўтказилган давра сухбати турли ҳил савол-жавобларга бой ва интерактив очиқ мулоқот тарзида ўтказилди.\nТадбир хали Академиянинг бошқа юқори курс талабалари билан ўтказилиши кенг кўламда режалаштирилмоқда.\nАввалги Олдинги хабар: Эълон.\nКейингиси Кейинги хабар: Тошкент Тиббиёт Академияси Латвиянинг етакчи тиббиёт муассасалари билан ҳамкорлик ўрнатди.


Интернетда кайман тимсоҳи ва ягуарнинг аёвсиз олишуви видеоси пайдо бўлди\n08:26 / 05.10.2017\nИнтернетда Бразилиядаги Панатала деган жойда кайман туридаги тимсоҳ ва ягуарнинг аёвсиз олишуви видеоси пайдо бўлди. Британиялик сураткаш Крис Брунскилл томондан тасвирга олинган видео твиттерда жойлаштирилди.\nВидеода ягуар писиб келиб кайманга ташланиб, уни сув остига тортиб кетганини кўриш мумкин. Бир лаҳзага икки жонзот ҳам сув остига ғарқ бўлади, бироқ бироз фурсатдан кейин олишув яна сув сиртида давом этади. Бу олишувда ягуар ғолиб чиқди: у кайманни жағлари билан бўғизлаганча соҳилга тортиб чиқара бошлаган.\nКайманлар тимсоҳларнинг кичик ўлчамли вакиллари бўлиб, узунлиги кам ҳолларда 2 метрдан ошади. Бу судралиб юрувчилар асосан Марказий ва Жанубий Америкада тарқалган.\nҲаёт-мамот жанги: Бразилия ғалаба учун келган\n22:00 / 06.07.2018\nРио-де-Жанейро пластмасса чиқиндидан воз кечиш учун яна бир қонун қабул қилди\n12:18 / 06.07.2018


Фаластин таклиф этилаётган “пора”га ғурурини алмаштирмайди\n"Справка"возликка қирон келдими?!\n9 11.12.2019 18:20:36\nХалқаро меҳнат ташкилотининг 129-сонли Конвенциясини ратификация қилиш нималарни ўзгартиради?\n26 11.12.2019 15:34:53\nЎзбекистон — Россия ўртасида “Яшил йўлак” тизимидаги чегара пунктлари сони 19 тага етди\n17 11.12.2019 14:59:10\n2020 йилда давлат иштирокидаги корхоналарни бошқариш бўйича янги вазифалар белгиланди\n39 11.12.2019 14:06:09\nНАТО Москвани тийиб туриш учун қандай стратегиялар ишлаб чиққанини биласизми?\n306 05.12.2019 13:38:35\nФаластин ўз ҳуқуқи йўлидаги курашни давом эттиради(сиёсий шарҳ)\n173 30.11.2019 09:48:57\nИчки ва ташқи босимлар остидаги Эрон\n205 26.11.2019 11:57:29\nҚозоғистонлик шифокор ноқонуний ички орган трансплантациясида айбланган. Донорлар орасида ўзбекистонликлар бор\n337 20.11.2019 14:58:43\n“Ҳаёт менга икки марта яшаш имконини берди...”— талаба билан суҳбат\n122 09.12.2019 15:48:00\n“Ижарама-ижара сарсон бўлишни ким хоҳлайди?” — косиб ота билан суҳбат\n355 08.11.2019 08:26:32\n“Ўқитувчиликни ташлаб, сартарошликни танладим”\n338 02.11.2019 10:21:28\n“Мафтункор ранглар дунёси” — ҳеч кимнинг имконияти чекланган эмас\n287 02.11.2019 10:06:13\nПарламентга номзодлар амалдаги депутатлардан кучлими?\n25 11.12.2019 16:05:12\nЧОРВА ҲАЙВОНЛАРИ СУҒУРТАCИ МАЖБУРИЙМИ?\n57 10.12.2019 17:43:58\nХалқ ишончи - давлат қудрати манбаидир!\n120 08.12.2019 12:38:29\nКучимиз фақат бечорага етадими?\n276 08.12.2019 12:22:38\nТармоқларда шов-шув бўлган ветеренария паспорти ҳақида: мақсади, тартиби, суммаси...\n498 28.11.2019 17:31:56\nКелес шаҳарчасидаги Силга қарши кураш диспансерининг эгаси бор (экан)\n301 26.11.2019 14:39:15\nКўчада қолган оилага уй топилди, аммо...\n670 18.11.2019 16:11:37\nКўп қаватли уйнинг ертўласида балиқ боқса бўладими?\n441 17.11.2019 14:59:27\nТўти Юсупова: “Икки ўғлимни тупроққа қўйдим, келинимни қайта турмушга бердим...”\n1083 19.11.2019 11:55:03\nТўти Юсупова: “Ё актрисаликни ташлайсан ёки ўласан”, деб шарт қўйишди...”\n479 04.11.2019 14:40:09\n“Бу Қонун болалар ўртасида ўлим кўрсаткичларини камайишига ёрдам беради” — сенатор билан суҳбат\n364 29.10.2019 13:39:56\nСенатор Гавҳар Алимова: “Мурожаатларнинг 70 фоизини оилавий масалалар ташкил этади"\n623 16.10.2019 12:32:15\nСайловчилар кўтарган муаммо O‘zLiDeP номзодлари томонидан ҳал этилди\n29 11.12.2019 11:03:39\nO‘zLiDeP раҳбари А.Хаитов хоразмлик сайловчилар билан учрашди\n24 10.12.2019 11:04:32\nҚулай, сифатли ва профессионал тиббиёт сари\n52 07.12.2019 16:27:01\nМинтақа тараққиётининг таянч нуқтаси\n125 05.12.2019 22:05:07\nЖаҳон 574 18.07.2019 15:49:49\nМана 70 йилдирки, Яқин Шарқдаги ҳодисалар ёки минтақа можароси халқаро ҳаётнинг энг муҳим мавзуси бўлиб қолаяпти. Энг йирик агентликлар ва ОАВ минтақанинг уч йўналишидаги зиддиятлар – Исроил-Фаластин, Исроил-Сурия, Исроил-Ливаннинг ечилмаган ҳудудий ва ҳарбий-сиёсий низосини ёзишдан чарчагани йўқ. Тилга олганларимиз ичида энг қадимийси Исроил-Фаластин можаросидир. Ўтган ўн йилликлар мобайнида дунёнинг қудратли давлатлари – АҚШ ва Совет Иттифоқи, кейинчалик, АҚШ, Россия, Европа Иттифоқи ва БМТ орага тушишга уринди ҳамда турли тинчлик ташаббусларини илгари суриб келди. Аммо тинчлик режалари ҳар доим ё Исроил ёки Фаластин томонидан рад этиб келинди.\nАҚШ президенти Доналд Трамп 2016 йили ўзининг сайловолди дастурида Яқин Шарқ можаросига “малҳам” топиш ниятини эълон қилди. Аммо бу даво кўпроқ Исроилнинг манфаатларига хизмат қилди. Трамп 2017 йил декабрда Қуддусни Исроилнинг пойтахтида сифатида тан олиб, АҚШнинг Исроилдаги элчихонасини Тель-Авивдан муқаддас шаҳарга кўчиришни эълон қилган бўлса, 2019 йилда Сурияга қарашли, аммо Исроил босиб олган Жўлон тепаликларини Исроил юрисдикциясидаги ҳудуд деб эътироф этди. Бу билан арабларнинг ишончидан маҳрум бўлганига қарамай, 2019 йил июн йининг охирида Доналд Трамп маъмурияти “аср келишуви” деб ном олган шартнома лойиҳасининг иқтисодий қисмини эълон қилди. Бу баландпарвоз номланиш ортида Фаластин-Исроил муаммосини барқарорлаштиришга оид Американинг янги режаси яширинган. Оқ Уй раҳбарининг амбицияли лойиҳасининг тақдимоти учун халқаро майдон сифатида “Тинчликдан фаровонлик сари” номи остидаги конференция танланди. Бахрайн пойтахти Манамада 25-26 июн кунлари ўтказидган тадбирда бутун минтақанинг йирик ишбилармон доиралари вакиллари иштирок этди. “Аср битими”нинг амалга оширилишидаги биринчи босқич “иқтисодий тинчлик” бўлиши назарда тутилган ғояни нафақат Трамп, балки Исроил Бош вазири Биньямин Нетаняху ҳам илгари сурмоқда.\n«Иқтисодий тинчлик» нинг моҳияти эса бинес ва сиёсий масалалар қарорини ажратишдан иборат. Режа муаллифлари амалий алоқалар ўзаро ишончни йўлга қўйишга ва вақти келиб сиёсий тинчликни ўрнатишга хизмат қилишидан умидворлар. Бошқача айтганда, фаластинликлар Исроил билан тинчликда яшаш фойдали эканлигига, кейин уларнинг ўзи ён бериб қолишларига инонишлари керак. Бундай ўй-ҳаёлга нафақат минтақа давлатлари, балки АҚШнинг ўзи ҳам ишонмаса керак. Зеро, кўпинча эксперт доираларда фаластинликларга фойдали келишув ўрнига таслим бўлиш таклифи билдирилаяпти, деган фикрларни эшитиш мумкин.\nТинчликка зид жараёнлар\n“Аср битими” ва унинг истиқболларини муҳокама қилишдан аввал араб-исроил можароси замонавий тарихдаги энг узуни ҳисобланишини аниқлаштириб олиш мақсадга мувофиқ. Унинг расмий бошланиши 1947 йилга, аниқроғи БМТ Бош Ассамблеяси тарихий Фаластин ерларини икки давлатга – араб ва яҳудийлар давлатига ажратиш, Қуддусга халқаро бошқарувдаги мақом берилишини кўзда тутган қарор қабул қилган пайтга тўғри келади. Бироқ чинакам қарама-қаршилик 1930-йилларда бошланди.\nМуаммони ечишга уринилмади, дейиш нотўғри бўлади, албатта. Ўтган ўн йилликлар мобайнида музокараларнинг барча эҳтимолий шакллари синаб кўрилди, энг экзотик ташаббуслар илгари сурилди, бироқ тинчлик шартномаси имзоланмади. 1990- йилларда барқарорлаштириш принциплари келишиб олинди: «икки халқ учун икки давлат» ва «тинчлик эвазига ерлар», қолаверса, ўзини ўзи бошқариш Фаластин органларини тузиш. Сўнгра Исроилнинг Иордан дарёсининг ғарбий соҳилида яҳудийлар учун манзилгоҳларни қуришга киришиб кетгани туфайли тинчлик жараёни жойида депсиниб қолди, 2010 йилдан музокаралар деярли тўхтади. Фаластинликлар босиб олинган ҳудудларда яҳудийлар манзилгоҳлари қурилиши бас қилинишини талаб қилган бўлса, Исроил дастлабки шартларсиз музокаралар бошлашни таклиф этди. Вазият боши берк кўчага кириб қолди.\nФаластин-Исроил можаросини барқарорлаштиришнинг мураккаблиги унинг қўп қиррали эканлигида. Бу шунчаки ҳудудий баҳс эмас. «Якуний мақом тўғрисида»ги келишув бешта муҳим масалани қамраб олиши шарт. Булар – чегаралар, Қуддус мақоми, Исроил хавфсизлигини таъминлаш, қочоқларнинг қайтиши, минтақа учун ҳаёт-мамот масаласи бўлган сув ресурсларини тақсимлаш муаммоларидир. Бу жиҳатларнинг барчаси ўткир ва ҳар икки томон учун оғриқли мавзу. Ушбу пунктлардан бирортаси бўйича тушунмовчилик тинчлик қарор топишини имконсиз қилиб қўяди.\nБарқарорлаштиришнинг бизнес режаси\nТрампнинг 2016 йилдаги сайловолди ваъдаси сайланганганидан кейин “аср битими” номи билан аталган ташаббусга айланди, бу Оқ Уй хўжайинининг бизнес кайфиятига мос тарзда номланди. 1993 йилдан бери Америка президентларининг бирортаси араб-Исроил зиддиятларининг фаластин йўналишида жиддий силжишга эриша олмагани учун бундай номланиш ўзини оқлайди. Трамп ёндашувидаги янгилик масала ечими билан шуғулланишни Давлат Департаментига эмас, балки президент куёви – яҳудий миллатига мансуб, дипломатик иш тажрибасига эга бўлмаган, бироқ Оқ Уй раҳбарининг чекланмаган ишончига сазовор инсон Жаред Кушнерга топширилишида бўлди. Музокаралар бевосита Америка лидерининг яқин доирасидаги Яқин Шарқ реалликларини илғай оладиган бошқа бир киши – адвокат Жейсон Гринблаттга ишониб топширилди. Исроилпарастлиги билан танилган АҚШнинг Исроилдаги элчиси Дэвид Фридман ҳам муттасил иш олиб борди. Шунинг ўзиёқ кузатувчиларни ҳушёр торттирди. Бироқ чинакам ҳиссиётлар келишувнинг айрим икир чикирлари ОАВда босқичма-босқич пайдо бўла бошлаганидан кейин қайнай бошлади. Эътиборлиси шундаки, у ёки бу ғояга жамоатчиликнинг реакциясини текшириш учун ёки исталмаган музокараларни саботаж қилиш учун бундай ахборот сизиб чиқарилади.\nЭски муаммоли янги Фаластин\nНиҳоят, жорий йилнинг май ойи бошида ташаббус тасвирлари батамом ойдинлашди. Исроил журналистларининг аниқлашича, Трамп режаси Исроил, Иордан дарёсининг ғарбий қирғоғини назорат қиладиган Фаластин миллий маъмурияти ва Ғазо секторини идора қилаётган Хамас иштирокида тинчлик шартномасига эришишни кўзда тутади. Натижада “Янги Фаластин” давлати дунёга келиши керак.\nБундай шартнома шартларига кўра, Исроилга яҳудий манзилгоҳлари жойлашган Ғарбий соҳилдаги ерлар тегишли бўлади. Дарвоқе, нафақат йирик блоклар билан балки энг олисдаги манзилгоҳлар билан алоқа кафолатланиши лозим. Қуддус бирданига икки давлатнинг пойтахтига айланади, бироқ шаҳар устидан, энг асосийси, муқаддас қадамжолар устидан назорат исроилликлар қўлида қолади. Бундай шарт Шарқий Қуддусни, айниқса, муқаддас масжидул Ақсо жойлашган шаҳар қисмини ўзининг пойтахти сифатида орзу қиладиган Фаластин халқини қаноатлантирмаслиги аниқ.\nҒазо сектори учун ҳам алоҳида қарор таклиф этилмоқда. Фаластинликлар аэропорт жойлаштириш, саноат корхоналари қуриш ва қишлоқ экинлари етиштириш учун Мисрдан Синай ярим оролининг туташ ҳудудларини ижарага олишлари мумкин, бироқ у ерда яшашга рухсат берилмайди. Айни пайтда Ғазо ва Иордан дарёси ғарбий соҳилини шоссе бирлаштириб турмоғи керак.\nЯнги Фаластин ўз армиясига эга бўлолмайди, фақат оғир қуролсиз полиция кучлари фаолият юрита олади, уни ташқи агрессиядан Исроил ҳимоя қила олади. Шундай қилиб, яҳудийлар давлати бутун тарихий Фаластин чегаралари ва ҳаво бўшлиғи устидан назоратни сақлаб қолади. Охирги йилларда Исроил билан мунтазам қарама-қаршиликка борган ХАМАС ҳаракатининг тўлиқ қуролсизланиши шарти қўйилади. Бу битимнинг сиёсий қисми. Аммо АҚШ маъмурияти унинг тафсилотларини АҚШдаги президентлик сайлови арафасида расман эълон қилишини маълум қилди.\n“Аср битими”нинг асал жойи пул масаласи ҳисобланади. Тинчлик жараёнини молиялаштиришни қисман АҚШ ва Европа Иттифоқи ўз бўйнига олади, бироқ инфратузилмаларни ривожлантириш, ер ижараси тўлови ва бошқа ҳаражатларнинг 70 фоизини Форс кўрфазининг нефт султонлари қоплашлари зарур. Кушнер ҳикоя қилган чоралар Фаластин ва қўшни давлатларда 50 миллиард доллар ҳамжмидаги давлат ҳамда хусусий инвестицияларни жойлаштиришни кўзда тутади. Бу фаластинликлар учун камида 1 миллион иш ўрни яратишга, шунингдек, Фаластин миллий администрацияси (ФМА)нинг ялпи ички маҳсулотини 10 йил мобайнида икки баробарга оширишга имкон беради. Бу сумманинг 28 миллиарди ФМА ва Ғазо сектори иқтисодиёитини ривожлантиришга сарфланса, 7,5 миллиарди Иордания, 9 миллиарди Миср ва 6 миллиарди Ливан ҳудудидаги фаластинликларга сарфланади. Оқ Уйнинг ташаббуси Фаластиндаги инфратузилмавий, саноат, тиббиёт, сайёҳлик ва таълим соҳаларидаги 100 дан зиёд лойиҳаларни амалга оширишни кўзда тутади. Умуман олганда, бундай режа фаластин халқининг тарихида янги саҳифани, яъни эркинлик ва ғуруридан маҳрум этадиган саҳифани очади холос.\nЗамини пуч ғоя\n«Аср битими»ни борича узоқ ва ҳар томонлама танқид қилса бўлади. Фаластинликларнинг Ғарбий соҳилнинг ярим ҳудудини шунчаки бериб томошабин бўлиб ўтиришини, йиртиқ-ямоқ кўрпага ўхшаган ва ўзини ҳимоя қилиш ҳуқуқига эга бўлмаган давлатда яшашга розилик беришини тасаввур қилиш қийин. Ўз пойтахтини Шарқий Қуддусда жойлаштириш ғоясидан воз кечиши ҳам шубҳали. Ҳозирча уларга атиги Абу-Дис масканини бериш таклиф этилмоқда. Қайнота-куёв Трамп–Кушнер режасида Яқин Шарққа сочиб юборилган бир неча миллион фаластинлик қочоқларнинг қайтарилиши ҳақида ҳам ҳеч нарса дейилмаган. ХАМАСни қуролсизлантириш фантастик ҳикояга ўхшаб кетади. Бу каби тинчлик шартномасини имзолаган Фаластиннинг ҳар қандай раҳбари ўзига ўлим ҳукмини имзолаган бўлади, унинг ижроси ватанига қайтиши амалга оширилиши муқаррар. Ҳатто харизматик сиёсатчи Ёсир Арофат ҳам бунданда юмшоқроқ шартларда тинчлик келишувини имзолашга жазм қилолмааган бўларди.\nИшонч билан айтиш мумкинки, иш бундай сценарий асосида ривожланмайди. «Аср битими» муваффақиятига АҚШнинг ўзи ҳам ишонмайди. Эътиборлиси шундаки, Давлат котиби Майкл Помпео келишув фақат Исроилга ёқишини ошкора тан олди. Муаммо шундаки, америкаликларни “виждонли брокер” сифатида тан олишмаяпти, бунга таҳлилчилар фикрича, элчихонани Қуддусга кўчиришга шошилган, шунингдек, фаластинлик қочоқларга гуманитар ёрдам кўрсатишни бекор қилиб, уларни очарчилик ёқасига келтириб қўйган Трамп айбдор. Фаластин раҳбари Маҳмуд Аббоснинг фикрича, аввалдан ёлғон устига қурилгани учун аср битимининг келажаги йўқ. ФАТҲ Оқ уйнинг “аср битими” деб аталаётган ушбу режасини “фаластин халқига таклиф қилинаётган ва араб пулларига асосланган пора” деб атади. Ташкилот АҚШнинг такли\nфи ҳақиқатда мустақил давлатни орзу қилаётган фаластинликлар умидларига чек қўяди, деб ҳисобламоқда. ФМА форумни бойкот қилгани сабабли айрим араб давлатлари, жумладан, Ироқ ва Ливан ҳам Манама анжуманида қатнашишдан бош тортди.\nБир сўз билан айтганда, “аср битими” Исроил давлати ҳеч қачон Фаластинга том маънодаги мустақилликни туҳфа этишни хохламаслигини намойиш этди. Шундай бўлиши турган гап. Чунки Фаластин Осиё, Африка ва Европа чоррраҳаси туташган нуқтада жойлашгани билан қулай жўғрофий, стратегик аҳамиятга эга.\nМинтақавий ўйинчиларнинг сароб ҳаёллари\n“Аср битими”нинг фойдасига ягона жиддий илинж бу Форс кўрфази давлатларининг позициясидир. Уларнинг аксарияти Эронга қарши курашда муҳим иттифқоқчи сифатида кўриладиган Исроил билан муносабатларнинг тезроқ барқарорлашувидан манфаатдор. Бу келишувдан Фаластин масаласини тугатиш, яҳудийлар давлатини эса, «сунний давлатлар» доираси дея номланган регионал коалицияларга қўшиш кўзланган. Бу иш – Американинг минтақани қайта шакллантириш режаси бўйича, «Эрон хавфи»га қарши кураш ниқоби остида амалга оширилмоқда!\nТомонлар ўртасида норасмий алоқалар, оғиз-бурун ўпичлар анчадан бери мавжуд, бироқ тўлақонли ҳамкорлик учун тинчлик зарур. Айниқса, бу борада Саудия Арабистони ҳаммадан илгарилаб кетган. Уларда аргумент бор. 2002 йилдаги Араб тинчлик ташаббуси Исроилга Фаластин масаласининг адолатли ечими учун тинчликни ваъда қилади. Вазиятни Вашингтонда яхши тушунишади, нефт корчалонларининг саҳийлигини ҳам. Гап фақат фаластинликларни қарорнинг “адолатли” эканлигига ишонтиришда қолган. Афсуски, муаммо ҳам шунда. Улар Саудия Арабистони ёки Бирлашган Араб Амирликларининг иқтисодий ёрдами ва сармоялари эвазига бўлсин, ҳуқуқи ва ерлари чекланган давлатга рози эмаслар. Хўп, Трамп Фаластин раҳбарияти бошини айлантириб олди ҳам дейлик, турли радикал гуруҳларни келишувга риоя этишга қандай мажбур этади, улар ўзининг қатъиятини намойиш этиш имкониятини қўлдан бой бермайди, Фаластин миллий маъмуриятини миллий манфаатларни сотишда айблаб, ўз тарафдорлари қаторини тўлдиради, бу янги “интифада” – қўзғолон хатари дегани. Шу маънода “Аср битими”ни “сиёсий ҳаёлпараст”нинг фантастик лойиҳаси сифатида тарих қаърида қолиб кетадиган ғоя деб аташ мумкин, холос. Боз устига кузга бориб АҚШда навбатдаги президентлик сайловига тайёргарлик бошланади, Трампда Яқин Шарқ билан шуғуллланишга вақт ҳам бўлмайди.\n25.04.2019 10:50:31 8396\n18.07.2019 13:24:16 8228\n04.04.2019 08:38:09 7201\n12.05.2019 19:40:36 6755


Салбий кайфиятда уйғониш – ўта хавфли Скачать MP3 песню 2020 бесплатно\nСалбий кайфиятда уйғониш – ўта хавфли\nАвтор: KenjaMediaкатегория: Foydali maslaxatlarдата: 25.01.2021\nЁмон кайфиятда уйғонган пайтларингиз бўладими? Ёки яна ишга бориш кераклигидан норозилик туйғуси? Шубҳасиз, ҳар биримиз бундай ҳолатни бошдан кечирганмиз. Эрталабдан ўзимизни салбий тўлқинга созлаш ўрнига янги кундан хурсанд бўлиш лозим.\nПенсильваниялик олимлар эрталабки салбий кайфият кун давомидаги ҳолатимизга таъсир ўтказишини аниқлашди. Уйқудан кейин ижобий энергиядан қувват олиш керак. Масалан, нонуштага севимли таомни тайёрлаш, ёқимли мусиқа тинглаш, оддий жисмоний машқларни бажариш. PsychCentral маркази томонидан тажриба ўтказилган. Тадқиқот учун икки гуруҳ вакиллари жалб этилган. Биринчи гуруҳ одатда ёмон кайфиятда уйғонадиганлар, иккинчи гуруҳ – яхши кайфиятдагилар.\nТадқиқот ижобий ҳисларга созланган одамларнинг иш куни 90 фоиз ҳолларда муваффақиятли бўлганини кўрсатди. Кунини ёмон кайфият билан бошлаганлар эса зўриқиш билан ишлашган ва бу уларнинг натижасида салбий тарзда акс этган.\nБари мантиқий жиҳатдан тўғри: агар одам ноқулайликни ҳис этса, бу унинг фикрлашига бевосита таъсир қилади. Яъни, агар сиз кунни муваффақиятсиз бўлади, деган ҳис билан бошласангиз, бу онг остига жойлашади. Қоидага кўра, бу ҳақиқатан ҳам шундай бўлиб кўринади.


Шароит етарли бўлмагач\nТаълим сифати таъминланмайди\nМактабгача таълим тизимини такомиллаштириш, келажак авлод таълим-тарбиясини замон талабларига мос тарзда ташкил этиш бугуннинг энг долзарб вазифаларидан. Айни жараёнда ислоҳотлар мактабгача таълим муассасаларида қай тарзда олиб борилмоқда? Ушбу саволга жавоб топиш мақсадида шаҳримиздаги бир нечта МТМларида бўлдик.\n"Боғистон" маҳалласида жойлашган 33-мактабгача таълим муассасаси биносининг ташқи кўриниши бу ерда шароит бинойидек, деган таассурот қолдиради кишида. Аммо муассасанинг ҳовлисидаги болалар ўйингоҳлари, ёзги машғулот жойлари, ётоқхона аҳволи, шунингдек мебель ва жиҳозларининг муддатини ўтаб бўлганлиги ҳақиқий ҳолатдан далолат бериб турибди.\n— Муассаса биноси 1961 йилда қурилган, — дейди мудира Дилдора Амонова. — Ўтган давр мобайнида бирор марта мукаммал таъмирлаш учун маблағ ажратилмаган. Ички имкониятдан фойдаланиб ҳамда ота-оналар кўмагида таъмирлаш, ободонлаштириш ишларини амалга ошириб келяпмиз. Мебель ва жиҳозларимиз ҳам анча эскирган. Баъзи гуруҳларда ҳомийлар ёрдамида шароит яратишга ҳаракат қилганмиз. Яқинда вилоят молия бошқармаси ва унинг шаҳар бўлими вакиллари муассасадаги ҳолатни ўрганиб кетишди. Таъмирлаш учун маблағ ажратилиши лозимлигини таъкидлашди. Аммо амалий ишга киришилгани йўқ. Бинонинг бугунги асосий муаммоси том қисмини таъмирлаш ва дераза ромларини алмаштиришдан иборат. Мутасаддиларнинг эътиборини кутаяпмиз.\n280 ўринга мўлжалланган мазкур муассасада 311 нафар бола тарбияланади. Уларнинг 26 нафари боқувчисини йўқотган оилалар фарзандларидир. Шунингдек, 1 та кичик гуруҳ ташкил қилинган бўлиб, унда ҳудуддаги кам таъминланган ва эҳтиёжманд оилалар фарзандлари учун 4 соатлик махсус машғулотлар ўтказилади. Таълим-тарбияни белгиланган меъёр асосида ўтказиш учун, албатта, етарли шароит зарур. Эскирган сим каравотлар, болалар майдончасидаги қурилмалар, қийшайиб, муддатини ўтаб бўлган ёзги машғулотлар ўташ жойи бугунги замон талабларига қай даражада мос?\nШаҳримиздаги 78-махсус мактабгача таълим муассасаси эшитиши ва кўришдаги нуқсони бор болалар учун мўлжалланган. Мазкур муассасада бўлганимизда иситиш тизимида таъмирлаш ишлари олиб борилаётганига гувоҳ бўлдик. Боғча мудираси Наргиза Қурбонованинг таъкидлашича, инвестиция дастури асосида 130 миллион сўм маблағ ажратилиб, бинонинг иситиш тизими тўлиқ таъмирланмоқда. 1974 йилда қурилган мазкур МТМ биносида 65 нафар ходим меҳнат қилмоқда. Улар эшитиши ва кўришида нуқсони бўлган 100 нафар болани тарбиялаб, саломатлигини яхшилашмоқда. Бир қарашда камчиликсиздек туюлган ушбу муассасада ҳам бир қатор муаммолар ечимини кутмоқда. Мисол учун, муассасадаги махсус машғулот ускуналари анча эскириб, баъзилари ишламай қолган. Айрим гуруҳлардаги жиҳозлар маънан эскирган.\n— Гуруҳимиз эшитишида нуқсони бор болалардан иборат, — дейди тарбиячи Дилшода Ғаниева. — Уларни имкон даражасида соғломлаштириш мақсадида қатор машғулотлар ўтказамиз. Энг муҳими, лингафон орқали товушни чиқариш учун машғулотлар олиб боришимиз зарур. Аммо муассасамиздаги мавжуд лингафонлар анча эскирган, яъни МТМ фаолият бошлаган вақтда олиб келинган ускуналардан фойдаланаяпмиз. Бу бугунги талаблар асосида машғулот ўтказишга имкон бермайди. Камига тез-тез бузилиб қолади. Бемор болалар билан машғулотлар ўз вақтида, узлуксиз олиб борилсагина, кутилган натижани беради. Айни пайтдаги вазият ишимиз самарадорлигига салбий таъсир этмоқда.\nМуассасанинг кўришида нуқсони бор болалар гуруҳида ҳам шу каби ҳолатга дуч келдик. Тарбиячи Зулфия Хўжақулованинг таъкидлашича, бу гуруҳда тарбияланаётган болаларда заиф кўриш, ғилайлик ва бошқа шу каби хасталиклар мавжуд. Уларни даволовчи машқларни ўтказиш учун махсус ускуналардан фойдаланилади. Афсуски ...\n— Тарбияланувчиларимизни соғломлаштириш учун 4 та махсус ускуна ёрдамида муолажалар олиб борилади, — дейди тарбиячи З. Хўжақулова. — Бундан ташқари, кўз мушакларини даволаш мақсадида ҳар хил стол ўйинларидан фойдаланилади. Шунингдек, куннинг иккинчи ярмида ҳамширалар махсус машқлар ёрдамида болаларнинг кўриш қобилиятини яхшилашга ҳаракат қилишади. Ўтган давр мобайнида муассасамиздаги ускуналар эскириши оқибатида муолажаларимизни белгиланган меъёр асосида олиб боришда муаммоларга дуч келаяпмиз. Мисол учун, синоптофор ускунамиз хизмат муддатини ўтаб бўлган. Бундан ускуналарнинг замонавийлари олиб борилаётган муолажаларни самарали ўтишини таъминлайди.\nЮқорида таъкидлаганимиздек, таълим-тарбия жараёнларининг самарадорлигини ошириш бугунги кун талаби. Уни замон талабларига мос ташкил этиш барча мутасаддилар, масъуллар зиммасидаги энг муҳим вазифа. Уни бажариш эртанги кунга, юрт келажагига қўйилган муҳим қадам бўлади. Бу барчага бирдек аён. Чунки, буюк маърифатпарвар шоир Абдулла Авлоний айтганидек: "Тарбия биз учун ё ҳаёт — ё мамот, ё нажот — ё ҳалокат, ё саодат — ё фалокат масаласидир".\n8.09.2018 167 № 69 Таълим